Hasi dira San Fausto jaiak Gurutze Gorriko boluntarioen eskutik

Gurutze Gorriko boluntarioek, eguerdiko 13:00etan, jaurtitako txupinazoarekin eta Patxikotxuren etorrerarekin hasi dira 2016ko San Fausto jaiak.

Atzotik jai giroan murgilduta dabiltzan durangarrek, hamar egunez, ekintza eta ekitaldi desberdinez gozatzeko aukera izango dute.


Ioritz Imaz: “Bizitzarako ikaspen ona da alkatetza, oso aberasgarria”

Gazterik heldu zenion alkatetzari, 2007ko abenduaren 20an, Antton Irizar zenaren lekua hartuz. Zer moduz daramazu?

Abenduan egingo ditut zortzi urte. Ondo daramadala uste dut. Hemen pazientzia neurrian jartzen da, eta gauza asko ikasten da, bai jendearekin tratuan, arazoei aurre egiten… Lehen niri hala esaten zidaten, eta orain nik esaten du hori, herri guztiak pasa beharko lukeela udaletik. Baldintzatzen duten gauza asko daude, askotan agerian ez daudenak, eta ematen duena baino konplexuagoa da erabakiak hartzea. Bizitzarako ikaspen ona da alkatetza, oso aberasgarria.

Ioritz Imaz, udaletxe atarian. / Iñaki Gurrutxaga

Pentsatzen dut maiatzean lortutako emaitzekin gustura egongo zarela, botoetan gora egin eta zinegotzi bat gehiago eskuratuta.

Arrazoia ez da bat bakarra izaten, eta hor baldintzatzen duten faktore asko daude, norberaren esku ez daudenak, gainera. Orduan, alde horretatik, ez dut irakurketa triunfalistarik egiten, ez dut ikusten garaipen bat bezala. Nik emaitzak ikusten ditut esaten duguna betetzeko eman didaten babes edo ardura bat bezala. Herritarrak elkarlanaren alde daude, jendeak elkar ulertzea eta elkarrekin gauzak egitea bilatzen du, eta liskar ahalik eta gutxiena egotea.

Eta oposizioarekin zer moduzko harremana duzue?

Aurreko legegintzaldiaren hasiera gogorra izan zen, ulermen falta handia zegoen, baina bukaerarako hori baretu egin zela esango genuke. Giro onean ari garela esango nuke, baina denon ardura da elkar ulertze hori ona izatea, gero herrian ere nabaritu egiten delako.

Zer moduz ikusten du alkateak Idiazabal?

Dinamika kultural eta herri egitasmo aldetik ondo. Guk gehiago sustatu nahi dugu, herri baten dinamika, bizitasuna, udalak egin dezakeen guztia eginda ere, herritarrek egiten ez badute, gutxi izango da, edo ezingo da egin. Hor ezinbestekoa da herritarren dinamikak egotea, eta ez dena administrazioaren esku uztea.

Eta gabezia aldetik?

Zerbitzu-ostalaritza alorrean gaude gaizki. Merkatariak badauzkagu, baina kezkatzen nauena da herrian zer joera dauzkagun. Gainontzeko herrietan ere gauza bera gertatzen da. Gizartean, orokorrean, kontsumo ohitura batzuk badaude orain dela 30 urte ez zeudenak. Orain, hala ere, badirudi produktu lokalaren, ekonomia lokalaren aldeko joera bat badagoela, eta hori aprobetxatu beharrean gaudela uste dut.

Hor kokatu behar al da Gaztaren Mamia proiektua?

Lehen sektorea oinarri hartzen duen proiektu bat da, eta ekonomia lokala sustatzea du ardatz. Idiazabalek behar-beharrezkoa du lehen sektorea, baina momentu honetan gutxietsita dagoen sektore bat dela iruditzen zaigu. Idiazabalek bere izen ona hortik daukan heinean, gure lehengo artzainei lotutako izen bat, horiei ere zor diegu sinesgarritasun hori ematea.

Eta hori nola uztar daiteke herriko komertzioarekin?

Komertzioa klabea da, eta ondorioz, gizartea bera ere bai. Ez badugu baloratzen baserri horien aktibitatetik sortzen den produktua, oso zaila izango zaigu baserritarrak edukitzea. Sentsibilizazio lan horrekin hasi ginen pasa den legegintzaldian, eta oraingoan indar gehiago jarriko dugu. Komertzioa ere animatuko dugu bertako ekoizleen produktuak saltzera.

Idiazabal, biztanlez, Goierri beheko laugarren herria da, eta askotan aditutakoa da jatetxe baten falta duela.

2.300 biztanletan gaude orain. Lau indargune ikusten dizkiot Idiazabali horrelako jatetxe bat martxan jartzeko: bat, herritarrek ahalmen ekonomikoa badutela; bi, ez dagoela konpetentziarik; hiru, izena eta turismoaren gorakada; eta lau, egunero aktibitatea sortzen duten enpresak dauzkagula. Alderdi horiek guztiak salgarriak dira, eta ea kapazak garen horrelako negozio bat martxan jarriko lukeen norbaiti erraztasunak emateko. Gabezia honekin benetan lotsa pasa izan dugu.

Ekonomia lokala sustatzeaz gain, zein beste erronka dituzue lau urteotarako?

Hauteskunde programan garbi jarri genuen lau urterako inbertsio plana. Gurutze-Berri da herriak daukan auzorik zaharrena, eta bere horretan dago. Datorren urtean proiektua egingo dugu, eta hurrengo hiruetan exekuzioa. Frontoiak ere berritu bat behar du; aurten atartea eta komunak berrituko ditugu, hurrengoan teilatua konpontzeko ahalegina egingo dugu, eta horrekin frontoiari urte mordo baterako konponketa bat emango zaio. Eta gero Etzegaratera doan zerbitzu pistaren auzia dago. Azaro hasieran naiz aldundi berriarekin biltzekoa.

Osasun zentroa ere laster izango duzue martxan.

Azaroan bukatuko da osasun etxea. Udalak 250.000 euro inguru jarri ditu, eta Osakidetzatik 82.000 euro lortu ditugu.

Eta eskolaren handitzea?

Eusko Jaurlaritzak %100ean egingo dio aurre eskola handitzeari. Nire aurreneko legegintzaldian haurreskola berria egin behar izan genuen, eta bitartean, udala, eskolako zuzendaritza eta guraso elkartea borrokan aritu gara Jaurlaritzarekin. Inportantea izan da hiru hanka horiek elkarrekin Hezkuntza sailera joan izana.

Hiri Antolamenduko Plan Orokorrari lehen onarpena eman zenioten aurreko agintaldian. Zein ardatz ditu?

Horretan gabiltza bete-betean. Horrek liskar handia izan du, luzatu egin delako asko arrazoi batengatik edo bestearengatik. Industria lurrak handitzen dira, baina ez da ikaragarrizko aldaketa, eta etxebizitzen garapena herriaren goiko aldera bideratu dugu. Azken zortzi urteetan ez da etxebizitza berririk egin.

Eta plazako estalpearen kontua zertan da?

Nahiago nuke legegintzaldi honetan zehar gauzatuko balitz. Beharra erlatiboa da, baina egia da herriak eskertuko lukeela horrelako estalperen bat. Bere garaian ideia lehiaketa bat planteatu genuen, kanpoko iritziak-eta jasotzeko, eta aurkeztutako proiektuak bozkatzeko eta iritzia emateko aukera izan zuten herritarrek. Hirigintza batzordean ari gara gaia lantzen, eta orain lan talde bat sortu nahi dugu.

Irailaz geroztik Sasieta Mankomunitateko lehendakariordea zara. Idiazabalen %50 ingurukoa da gaikako bilketa, Hondakinen Mahaia ere sortua duzue.

2016an udalek Sasietara ekarpenak egiteko modua aldatu egingo da, eta ekonomiak garrantzia hartuko du. Idiazabalek asko dauka hobetzeko, eta lan berezi bat egingo dugu herritarrekin.


Hockey torneoa, 'Maider Unda olinpiadak' direla eta

Maider Unda Olinpiadak barnean, zapatu goizean, patinen gaineko hockey torneoa egin zuten Aramaion. Olinpiada hauen helburua kirola sustatzea eta Aramaioko umeek ondo pasatzea da. Hockey torneoa herriko frontoian egin zuten, 9:30ean hasita. Zati ezberdinetan banatu zuten frontoia, haurren adinen araberako aukerak eskainiz.


Hiruko gobernua berriro osatzeko negoziazioak hasiko dituzte

Ibarretxe EAJ, EA eta EB-Berdeekin hitz egiten hasiko da


Bergara nagusi Aloñaren kontrako derbian

Batak eta besteak egindako merituak kontutan hartuta, berdinketa litzateke Agorrosinen Bergararen eta Aloñaren arteko derbiko emaitza justuena. Futbolean golek ematen dituzte puntuak, eta oñatiarrek lehiako gol aukera garbienak sortu arren, mahoneroek egin zuten gol bakarra: Baltzategik, 30. minutuan.

Asteburuko kirol kronikak

FUTBOLA: UDA hamar jokalarirekin eta puntu barik

FUTBOLA: Ez golik ezta jokorik ere Mojategin

FUTBOLA: Nagusi izan arren, puntu barik Mondrako neskak

SASKIBALOIA: Lehen zatiko akatsen ondorioz, Aloñak galdu

SASKIBALOIA: Natra Oñati esku hutsik Santanderretik

SASKIBALOIA: Partidu orelatuaren osetan, garaipena MUk

ESKUBALOIA: Soraluce BKEk galdu, gaizki jokatuta

ARETO FUTBOLA: Akatsak garesti ordaindu ditu Eskoriatzak

BOLOAK: Elgetarrak nagusi bizkaitarren gainetik

Handik aurrera, Aloñak menderatu zuen baloia, jokoa eta zelai erdia; eta berdintzeko hainbat aukera izan zituen. Bi oso garbiak, eta biak Unai Bikuñaren eskutik: burukada gora bota zuen eta baselina, kanpora.

Dena den, atsedenaren aurretik eta ondoren Bergarak lehia erabakita uzteko aukerak izan zituen. 42. minutuan Pedrok ez zuen asmatu atezainaren aurrean, eta 47.ean Ugaldek kanpora bidali zuen baloia.

Zazpi gol aukera

Bergarak ez zuen bigarrena egiten asmatu, eta handik aurrera Aloñak agindu zuen Agorrosinen. Asier Ugarteren eta Gaizka Zelaiaren abiadura aprobetxatuz, gol aukera asko sortu zituzten: 52. minutuan Bikuñak izan zuen; 58.ean, 59.ean eta 68.ean Ugartek (azken horretan Realeko Iñigo Martinezen antzera, zelai erditik atezaina gainditu gura izan zuen); 81.ean Zelaiak; 84.ean, Idigorasek; eta luzapenean, Zelaiak berriro.

Iñaki Mardaras atezainak lan estra izan zuen behin eta berriz Aloñaren erasoak gelditzen. Neka Galanen taldeak lerroak asko atzeratu zituen, eta ez zen zelai erdian baloia mozteko gai izan.

Bergararrak bukaera eskatzen zeudenean, azken jokaldia egin zuen Aloñak, eskuinetik.

Zelaia area barruan sartu zen, eta lurrera erori zen. Jokalariek eta zaleek penalti eskatu zuten. Ibañez epaileak ez zuen ezer adierazi. "Niretako penalti garbia izan da", esan zigun Bergarako atezainak.


Ipuin kontaketa, hilabetea hasteko

Hainbat ekintza antolatu dira liburutegian otsailerako. Aurrenekoa asteartean izango da: Lur Korta ipuin kontalariak Hartza ehizatzera goaz kontatuko die 3 urtetik gorako umeei, 18:00etan. Bestalde, irakurketa kluba hilaren 20an bilduko da, eta literatur solasaldia hilaren 26an egingo da.


Milioiaren martxa

Tahrir plazan milioi bat lagun elkarretaratzekoak dira gaur. Garaipenaren eguna ospatuko dute diktadorea boteretik kanporatu eta astebetera. Azken egunotan isilik egon den plaza, beraz, oihuz eta leloz beteko da berriro, bandera beltz, zuri eta gorriz. Musulmanek bertan egingo dituzte ostiraleko errezoak. Mekara begira jarriko dira —eguerdiko hamabiak aldera eguzkiaren mugimenduaren arabera joaten dira ordua aldatzen—, eta, alfronba txikiak atera ostean, lurrean belaunikatuko dira, gorputza etengabe makurtuz. Omar Makrametik, mezkitako minaretetik egingo dute deia; Napoleonen konkistaren kontra erresistentzian borrokatu zen buruzagi nazionalistaren izena darama mezkitak.

Plaza inguratzen duten eraikin kutunena da mezkita; erregistro zibila jasotzen duen munstro gris eta zakarraren alboan dagoena. Semiramis Intercontinentaletik arituko dira gaur ere nazioarteko argazkilariak, euren kamera erraldoiekin, balkoietatik eta teilatu lauetik, irudi ikusgarriena atera nahian. Kasr el Nile zubia zeharkatuta eremu zabala dago; hamar urte daramatzate hor lur azpiko aparkalekua egiten, eta garabiak baino ez dira ikusten. Liga Arabiarraren egoitza dago hortxe, akaso herrialdeko hurrengo presidentea izango dena egongo da bertan. Hilton zena dago ondoren. Rich hotela izango dena behin obrak amaituta. Eta, jarraian, Mubaraken Alderdi Nazional Demokratikoa. Hiru egunez egon zen sutan protestetan, eta egun erabat kiskalita dago eraikin beltza. Parean dagoen eraikin larrosa itxita dago oraindik. Kairoko Arkeologia Museoko sarrerak soldaduek zaintzen dituzte, eta parean hamar bat tanke daude, munduan gehien erretratatu diren tankeak. Errepidearen bestaldean, etxeak, eta 360 graduko panoramika horren barruan, iraultza bat egitea lortu duen herria.


Probaren azken itzulia, bideoan

Zezen plazara bertaratu diren ikusleen animo oihuen artean amaitu du proba Arria V.ak. Emozioz betetako une hori jasotzen duen bideoa da honakoa.


Oinak inurriturik, aurpegia deseroso

Lokartzen direlarik oinak, aurpegiak ez du lasaitasunik islatzen. Zaflakoa biltzen delarik, neke da lasaitasuna atxikitzea. Ipar Euskal Herriak zer behar duen adosten delarik hilabete eta urteotan, gizarte zibilaren sostengua duelarik, neke da gibelera egitea. Lasserrek berak aitortu du zailtasuna. Pragmatismoa hartu du aitzakia. Hitzarmenik ezean, arriskuan dira Ipar Euskal Herriak dituen den mendreneko egiturak. Hautu bakarra aurkeztu du: hitzarmena berritu edo deus ez.

Gose denak nahiago du ogitartekoa deus ez baino. Horrek ez du erran nahi ogitartekoak aseko duenik, goseak protesta egitera bultzatuko ez duenik. Lasserrek ere arazo bera du. Gizarte zibilaren ekarpena bildu nahi du lurralde hitzarmen berrian. Alta, horrek ez du orain arteko egoera aldatzen. Euskal Herriaren aitortza instituzionala hutsaren hurrengoa da, eta horretan jarraituko du. Euskarak ez du neholako babesik atzemanen hitzarmen berrian.

Funtsean ohiko testuinguruan dago Ipar Euskal Herria. Aitortza instituzionalaren arazoa baztertu du Frantziako Gobernuak, eta horren truk bake soziala erosi nahi du. Hitzarmena diruztatzeko bidea da, arloz arlo. Baina neholako eskumenik aitortu gabe.

Lurralde elkargoak berezitasunik bazuen: Ipar Euskal Herria subjektu politiko gisa onartzeaz gain, zerga sistemaren atalean zeukan. Bide horretatik, Ipar Euskal Herrian zerga sistema propioa osa zezakeen, ondoren baliatu ahal izateko bertan finkatu eta landu diren irizpideen arabera. Egitura berriak ez du horrelako eskumenik, eta ez du arazoa konpontzen. Baina oinarrizko bertze arazo bat du. Pays egitura zegoen orain arteko egituren oinarri juridikoak. Lasserrek berak aitortu du ez dakiela Pays egitura indarrean dagoen edo deseginik. Beraz, gobernuaren malgutasun politikoaren menpe uzten du legezko oinarriaren definizioa.

Udal hauteskundeak pasatzera utzi nahi dituzte, «alderdikeria» saihesteko hitzarmenaren osaketan. Alta, Frantziako Gobernuak berezko aldaketa inposatuko du lurralde antolaketaren bidez. Hautesbarrutiak aldatuko ditu, kargu kopurua murrizteko. Nola egin eta hura lortu. Eskuinaren eta ezkerraren interesak ez du bat egiten. Baina, gainera, proposamena Paristik helduko da, demokrazia parte hartzailearen eskaerei muzin eginez.


Europa mailan babestuta dagoen arrano arrantzale bat tiroz hilda agertu da Zumarragan

Aranzadiren webguneko irudia• Aranzadi Zientzia Elkartearen webgunetik hartutako oharra• Arrano arrantzalea Europan mehatxatuta aurkitzen den hegazti bat da eta Europa mailan birsartzeko ahalmen handiak egiten ari dira hegazti honekin.

Urriaren 16an, Aranzadiko Eraztunketa Bulegoan heldu zen albistearen arabera, eraztuna zeukan arrano arrantzale bat tiroz hilda agertu zen Zumarragako udalerrian. Arrano arrantzalea Europan desagertzeko arriskuan dagoen hegazti-espezieetako bat da, eta hainbat herrialdetan hura berreskuratzeko ahalegina egiten ari da. Espezie hau Gipuzkoan ugaltzen ez bada ere (garai batean, ziur aski, gure Lurraldeko kostaldeko paduretan ugalduko zen), mediterraneo aldetik edota Saharaz hegoaldeko Afrikarantz negua pasatzeko egiten dituen migrazioetan, gure lurraldetik igarotzen da. Bestelako hitzez esateko, Europa erdialdean eta iparraldean jaio edo ugaldu diren arranoetako asko Gipuzkoatik pasatzen dira migrazio-garaian. Gauzak horrela, arrano arrantzale bat tiroka hil izana berez kezkagarria da eta Europako hainbat herrialdetan espezie hau berreskuratzearen alde egiten ari diren ahaleginak kili-kolon jartzen ditu.

Ekintza tamalgarri honek Euskal Herrian gertatzen den legez kanpoko ehizari buruz gogoeta egitera garamatza, argi baitago oraindik ere praktikatu egiten dela, eta aplikatzen diren lege- eta administrazio-neurriak beharbada ez direla nahikoak pentsarazten digu. Orduan, gizarte- eta ekonomia-garapena eta natur ondarearen zaintza elkarrekin bateratu eta biodibertsitatea eraginkortasunez eta zientzia-ezagutzaren arabera kudeatzeko gai izango den herrialde bat eraikitzeko nahiarekin batera, bestelako errealitate kezkagarri batekin egiten dugu topo. Esaterako, ehiza baimenduta dagoen hilabeteetan, hegaztiak sendatzeko zentroetara tiroz zaurituta iristen diren hegaztien kopurua nabarmen igotzen da. Bestalde, aurkako eguraldi-baldintzetan –esaterako, neguan elurte handiak gertatzen direnean– debekaturik dagoen itxaronaldiko ehiza-modalitateak bere horretan dirau. Eta horrek garbi erakusten du ehiztari batzuek indarrean dagoen legeriarekiko erabateko mespretxuz jokatzen dutela, eta ehiza daitezkeen espezieak modu berekoi eta iraunkorgaitz batez ustiatu eta ehiza-jarduera etikarik gabe praktikatzen dutela.

Legez kanpoko ehizak, legez kanpoko beste jarduera batzuen antzera, irmotasuna behar du jarduera hau kudeatu eta arautzeaz arduratzen diren erakundeen aldetik, bai eta herritargoa hezteko ahalegin berezi bat ere. Gipuzkoako gure natur ondarearen zaintzan murgilduta dauden giza talde eta erakundeak eta bereziki hegaztien aldekoak (esaterako, Itsas Enara Ornitologi Elkartea) bat datoz horrelako aldarrikapenekin.

Hau guztiau dela eta, beharrezkoa da Gipuzkoako Ehiza Federazioari eta Gipuzkoako Foru Aldundiari dagozkion neurriak har ditzatela eskatzea, etorkizunean gure Lurraldean gertatzen den legez kanpoko ehiza zigortu eta saihesteko.


ITA enpresan, ehun egun greban

ELAk enpresaren aurkako salaketa jarri du, jendea azpikontratatu duelako grebalarien lana egiteko

Apirilaren 4az geroztik greban daude Zamudioko (Bizkaia) ITA enpresako langileak. Gaur beteko dituzte, beraz, ehun egun. Lan hitzarmen berria eskatzen dute. ELAren arabera, enpresak jendea kontratatu du aldi baterako laneko enpresen bidez, protestan ari diren langileen lana egin dezaten. Salaketa jarri du Lan Ikuskaritzan, «aldarrikapenei erantzun serioa eman ordez, greba eskubidearen aurka, oinarrizko eskubide baten aurka, egin duelako enpresak».

ITP taldekoa da ITA. Talde horrek beste bi lantegi handiago ere baditu Euskal Herrian. Zamudioko ITP da horietako bat. Hura da egoitza nagusia, 130.000 metro karratuko azalera du, eta 850 langile aritzen dira han. Bestea Barakaldon dago, Precicast izenekoa. 250 langile aritzen dira han. ITAko langileen arabera, bi lantegi horietan baldintza hobeak dituzte. Grebaren bidez, gaur egungo ezberdintasunak gutxitzea lortu nahi dute, ITAko langileen baldintzak Zamudioko ITP eta Precicasteko beharginetara gerturatzea alegia. Horretarako, soldatak igo, lanorduak murriztu eta kontziliazio neurriak bultzatu behar direla diote.

2001ean sortutako enpresa da ITA, eta gaur egun 72 langile aritzen dira han. Aeronautikarako hoditeria egiten dute batez ere, baina baita zetral termosolarretarako piezak ere. ITP taldearena da oso-osorik. ELAk azaldu duenez, iaz 38 milioi euro irabazi zituen taldeak, eta azken hiru urteetan 50 milioi banatu ditu dibidendutan.

Greban dira diruaren garraioaz arduratzen diren Brink's enpresako furgoneta gotorretako langileak ere. 400 euroko nekagarritasun plusa eskatzen dute. 25 ibilgailu ditu enpresak Baionan, eta Ipar Euskal Herriko nahiz Landetako (Frantzia) erakundeak hornitzen ditu. Joan den astearteaz geroztik ez du zerbitzurik eman, eta lapurretak izan daitezkeela azaldu dute grebara deitu duten sindikatuek: CGTk, FOk eta FNCRk.

Zuzendaritzarekin hainbat bilera egin dituzte, azkena atzo arratsaldean, baina oraingoz ez dute akordiorik lortu. Bileraren ostean, protestan jarraitzea adostu zuten langileek. Grebalariekin ez dutela negoziatzen azaldu die zuzendaritzak langileen ordezkariei. Horrez gain, aldarrikapen horiei ezin diela erantzun maila lokalean edo eskualde mailan gaineratu du enpresak. Alabaina, mobilizazioak bertan behera utziz gero, hitz egiteko prest agertu da.

Akordioa Gea Iberican

Igorreko (Bizkaia) Gea Iberican bai, han lortu dute akordioa. LABek jakinarazi duenez, enpresak kendu egin du orain hilabete batzuk aurkeztutako industria plana. 30 lagun botatzea proposatzen zuen plan horrek, eta zazpi kaleratuta zeuden jada. Zazpi horietatik bi berriz hartuko dituela agindu du zuzendaritzak. Horrez gain, beste plan bat aurkeztuko du aurretiazko erretiroak eta pizgarri bidezko kaleratzeak proposatuz. Lau hilabete pasatu dituzte negoziatzen. LAB pozik agertu da lortutakoarekin.


Olaztiko San Migel Txapelketa


EH Bilduren Herri Batzarra izango da ostiralean, Bilgunean

Datorren ostiralean, azaroak 23, Herri Batzarra izango da EH Bilduren Bilgunean. Bi gairen inguruan arituko dira: alde batetik, 2019ko hauteskundeei buruz hitz egingo dute, eta bestetik, 2019ko aurrekontuak aztertuko dituzte. Batzarra 19:00etan hasiko da.

Horrez gain, azaroaren 24an, 10:00etatik 13:00etara, Bilgunea —Trenbidearen Zumardia, 15— Urola Erdiko bozketa puntua izango da, EH Bilduko Europako Parlamenturako zerrendaburua aukeratzeko barne hauteskundeetan. Online plataforma bidez egingo da bozketa, baina laguntza behar duenak edo ordenagailua erabiltzen ez dakienak iskribatu eta bozkatzeko aukera izango du Bilgunean.


Zirkoa: Aterpe goxoaren bila dabilen arte ibiltaria

Zirkoa heldu da herrira! Heldu dira euren karabana, lehoi, elefante eta tximuekin. Domadoreak bibote zorrotza du eta magoak duen kapela beltzak sorpresa mordoa gordetzen omen du. Karpa zuri-gorri handia jarri dute eta asteburu honetan larrosa koloreko azukre hodeia jateko aukera izango da.

Umeak zoratu egiten dira plan horrekin eta liluratu egiten ditu; guztiok dugu gogoan umetan zirkora eraman gintuztenekoa. Baina zirko mota hori etorri egiten da Euskal Herrira, hemen ez dago konpainia handirik eta ez dute karpa zuri-gorri handirik erabiltzen. Dena den, karpa barrukoak bezain ikusgarriak dira euren malabarismoak eta kontortsioak. Akrobatari begiratzen diogu eta sabaia beharrean zerua ikusten dugu. Zirkoa hemen, kalean dago-eta.

Kalean moldatzea zailagoa dela dirudi, baina hemen lan egiten duten artistek nahiago dute, horretara ohitu dira eta ez hori bakarrik, euren ikuskizunari nortasun handiagoa ematen diola uste dute. Ikuslea ezustean harrapatzen dute eta ikustera doan horrek ez du espero halako harridura eta zirrara sortuko dionik. Eta lanean ari den malabaristari, akrobatari edo bihurrikari horrek sortzen dio benetako poza, ikuslearen irribarrea hain gertu sentitzeak. Orduan ahazten ditu ordu luzez entrenatu osteko nekeak.

Bokazio handiko ogibidea

Ez da erraza hiru pilota hartu eta airean dantzan jartzea, ezta norberaren hanka hartu eta lepo atzean jartzea, eta ez noski, lurretik metro batzuetara jarri eta uztai batekin jauzika aritzea. Ordu asko behar dira hori guztia lortzeko. Ordu asko, egunero. Ezinbestekoa beraz, izugarri gustatzea, inork ez dizkie eta ordu horiek ordaintzen. Hori bazekiten hasi zirenean ere, baina hori eta askoz gehiago merezi du.

Ane Miren bihurrikaria da. Katuei begira jarri zen egun batean. Euren mugimenduak aztertu zituen eta ikusgarriak iruditu zitzaizkion. Ederrak. Berak ere hori egitea lortu nahi zuen eta bere giharren gogortasuna ez da traba izan, gaur egun ezinezkoak diruditen kontortsioak egitea lortu dezan. Bi ikuskizun ditu orain martxan: No me mires que me quiebro eta A la hora de cerrar.

Xabier Larrea iturgina zen, baina malabareekin aritzea atsegin zuen. Horregatik, egun batean, trasteak hartu eta Bristolera joan zen, zirko teknikak ikastera. Orain malabareak eta orekak egiten ditu batez ere, nahiz eta trapezioarekin ere baduen abilezia. Hiru ikuskizun osatu ditu: Filamento Farolaria, Mr. Frack eta Hegan. Horretaz gainera, lan handia egiten du Koblakari Bizkaiko malabaristen elkartearekin.

Azulkillas taldekoak airean sentitzen dira gustura, lurretik hiru metrora gutxi gorabehera, zintzilik. Aireko akrobaziak egiten dituzte, zerbait oso berezia. Hartara, Rio de Janeirora (Brasil) joan ziren teknika hori ikastera. Hantxe ezagutu zuten elkar Maider Yabar eta Gloria Peónek. Hiru urte egin zituzten han eta gero La Habanara joan ziren beste urtebetez, han teknika oso ona dute, izan ere.

Orain Euskal Herrian dira eta ekainean Leioako Antzerki Jaialdian ikuskizun berria aurkeztu zuten arren, gehiago ari dira lehengo urtekoarekin lan egiten. Kaxa zahar baten istorioak du izenburua eta kutxa baten barruan dauden bi panpin zaharren istorioa kontatzen du. Bat-batean kutxa ireki eta jolasean hasten dira eta pixkanaka lehendik ikasitako akrobazia eta jolasak gogoratuko dituzte.

Negua hotza da zirkoan

Orain udan, lanez lepo dabiltza. Gaur Kalealdi jaialdian Bilbon emankizuna dutela eta etzi Kataluniako Trapezi jaialdian. Halako lekuetan egiten dute topo Xabier, Gloria, Maider eta Ane Mirenek eta eurak bezala zirkoa egin nahi duten beste hainbat artistek. Deskantsu hartzeko betarik ia ez dute.

Negua hotza da ordea zirkolarientzat. Giharrak ere izozten zaizkie. Azulkillaseko Gloriak kontatu digunez hori izugarri nabaritu zuten Hego Amerikatik etorri zirenean, han zuten flexibilitatea hemengo hotzarekin ez dutelako.

Hotza traba da giharrentzat, baina baita zirkoarentzat ere Kale antzerkiaren programazioari oso lotuta baitago, aktibitate bat gehiago bezala: «Udan ongi, ez dago arazorik eta nahiago dugu kalean aritu, baina negua heltzen da eta aretoetan ez dute zirkoa antzerkia edo txotxongiloak bezainbeste maite eta uste dute ez dela inor joango gu ikustera», dio Gloriak.

Horregatik, entrenatu, ikasi eta irakasteko probesten dute, hori guztia diru laguntzarik gabe.

Eskolak sortuko luke kultura

Xabier Larrea kexu da zirkoak Hegoaldean babes oso txikia duelako: «Izugarria da, gainera Frantziara begira jartzen gara eta 35 zirko eskola ikusten ditugu eta konpainia mordoa, diru laguntza handiak jasotzen dituztenak. Sekulako inbidia ematen digu eta amorrua, ez dugulako ulertzen hemen zergatik ez... Euskal zirko eskola on bat behar dugu».

Badira zirko eskola txikiak hemen, baina kudeaketa pribatura jo behar izaten dute, ez dutelako asmo handiagoko zerbait sortzeko diru laguntzarik jasotzen.

Hori da adibidez Orekan zirko eskolaren adibidea. 99an hasi zen lehen pausoak ematen, hainbat lekutan izan du entsegu eta eskoletarako lekua eta duela bi urtetik Burlatako kultur etxea du kokaleku. Pixkanaka hasi ziren eta egun 15 pertsonako bi talde dituzte; formazio integrala jasotzen dute, goiz eta arratsalde, akrobazia, antzerki, dantza, malabare eta ekilibrioak ikasten dituzte, beren aldaera guztietan.

Formazioa gero eta osoagoa dela dio bertako kide den Iban Perezek, baina oraindik ere oinarriko mailan ari direla. Eskola horretatik irteten direnak, gehienak, Madril eta Bartzelonara joaten dira teknika hori hobetzera, beste zenbait kultur diziplina ikasi nahi dituztenek bezala.

Horren arrazoia zirkoaren kultura eza dela deritzote eta kultura hori eskola baten inguruan sor daitekeela apur-apurka. Horrela gertatu da Madrilen edo Bartzelonan, urte gutxian garapen handia bizi izan dute. Hemen ere ari da indarra hartzen eta gero eta publiko zabalagoa du. Dena den, oraindik beste herrialde batzuetan duen izena hartzeko asko geratzen dela eta luzaroan kale antzerkiaren programazioari lotuta jarraitu beharko duela uste dute.

Nahiago ikuskizun xumea

Ez dute Cirque du Soleil bezalako konpainia batean lan egingo dutela amets egiten. Egiten dutena gustuko dute eta ohartzen dira hori bezalako multinazional batek, diruaz, nahi duena egin dezakeela, horretarako besteen ikuskizunetara koadernoa eta boligrafoarekin begirale bat bidali behar badute ere. Hori da Ane Mirenek pentsatzen duena adibidez. Oro har, Euskal Herrian maila altua dagoela uste dute elkarrizketatuek eta hemengoengan gehiago sinetsi behar dela.

Azken batean, denbora kontua izan daitekeela uste du Orekaneko Pérezek. Ez da hemen okerrago edo hobeto egin dugunik. Iparraldean adibidez, edo beste herrialdetan erraztasun gehiago dituzte, lehenagotik hasita baitzeuden zirkoa lantzen. Hegoaldean ere zerbait mugitzen ari dela iruditzen zaio eta urte batzuen buruan ziur da, horrek ere, forma polita hartuko duela.

Cirque du Soleilekin ez, baina Ane Mirenek aurten esperientzia berri bat bizi izan du, konpainia batekin bira egin du. Mundu osoko jendearekin egin du lan, karabana eta guzti, alde batetik bestera. 15 pertsonako lan taldea zen eta eguneko 24 orduak batera egiten zituzten. Ane Mireni esperientzia bezala aberasgarri iruditu bazaio ere, ez du bere burua horrela lan egiten ikusten. Nahiago du Euskal Herrian bizi, bere etxean lo egin eta behar denean, alde batera edo bestera joatea.

Bi ikuskizun ditu eta horiek mugitzen ditu, han, hemen, berdin da non, ikusgarri egiten dizkioten bitartean. Berdin egiten du Xabierrek eta baita Azulkillasekoek ere. Une hobeak eta txarragoak bizi dituzte eta batzuetan zirkoa ez den beste zerbaitek ematen die eguneroko ogia, baina ez zaie axola, entrenatzen dituzten ordu horiek guztiak bezalaxe, merezi dielako. Guztia ematen dute, gehien gustatzen zaien horregatik, zirkoagatik. Eta txalo gehiago entzun nahi dituzte, merezi dituztelako.

Euskal Zirko Elkartea

Duela bi urte hainbat malabarista eta akrobata elkarte biltzen hasi ziren Euskal Zirko Elkartea (EZE) sortzeko. Web orria paratu dute (www.otto-dacapo.de/euskalzirko/index.html) eta bertan Euskal Herrian dauden taldeen informazioa ageri da. Asmo ugari dute etorkizunera begira: sariak banatzea, zirkoaren lan hitzarmena egitea eta Europako beste talde batzuekin harremanetan jartzea. Besteak beste, Koblakari eta Xilipurdi elkarteak, Orekan zirko eskola eta Gari, Montxo eta Joselontxo pailazoak dira EZEko partaide.


Atsedenik ez Maiatzaren 1eko zubian, Turismo Agentziaren gomendioekin

Gura duenak Oñatitik bertatik irten barik Maiatzaren 1eko zubiaz gozatu ahal izango du. Turismo Agentziak gomendioen zerrenda osatu du. Nabarmenduen artean Aloñako Igoera, naturatik ibilbideak eta bisita gidatuak.

Maiatzeko zubia atsedenerako tarte gutxirekin etorriko da Oñatin, hala gura duenarentzat. Turismo Agentziak jaiegunetan egongo diren ekitaldi eta proposamenen zerrenda osatu du. Ibilbide turistikoak eta kirol txapelketak dira nabarmen.

Oñati mendi lasterketak

Bi atal izango ditu, lehena, gaueko lasterketen bertikalarekin eta, bigarrena, Txapeldunen Desafioa. Bata maiatzaren 2an, egubakoitza, izango da eta bigarrena hurrengo egunean, zapatuan. Egubakoitzeko lasterketa Euskal Herriko txapelketaren baitakoa izango da, 2,7 kilometrokoa eta 720 metroko mailarekin. Arantzazu eta Buitraitz arteko lasterketa 21:30ean hasiko da. Txapeldunen Desafioa, ostera, zapatuan izango da, puntako kirolzaleen arteko demarekin. Probaren inguruan hitzaldia antolatu da eta haurrentzako puzgarriak eta lasterketa berezi bat ere egongo da.

Aloñako igoera izango da, ordea, proba izarra. Urteurreneko edizio berezia izango den honetan 22,6 kilometroko ibilbidea egin beharko dute lasterkariek, Foruen Plazan hasi eta amaituta. Domekan izango da proba handia.

Turismoarekin lotuta Agentziatik ez dituzte ahaztuta laga gura ohiko ibilbide eta bisitak. Arrikrutzeko kobak zabalik egongo dira eta maiatzaren 1, 2 eta 3an Oñati, artea eta historia bisitaldia egiteko aukera egongo da 12:30ean. Informazio gehiago Turismo Bulegoan bertan.


Eskualdeko futboleko atezain “handien” inguruan idatzi du Jon Leundak ‘zuzeu.eus’ atarian

Juanin Zendoia azpeitiarra. (zuzeu.eus)

Atezain handiak izan dira betidanik Urola erdian izenburupean, Azkoitiko, Azpeitiko eta Zestoako herrietan izan diren eta egun diren futboleko atezainen inguruko erreportajea idatzi du Jon Leunda kirol kazetariak zuzeu.eus atarian. Haren hitzetan, “bi (Azpeitia eta Azkoitia) herrietan izan dira eta daude futboleko atezain handiak”, eta horien inguruko informazioa eman du webgunean.

Lehen mailan edota goiko mailetan ibili diren hamasei herritarren inguruko informazioa jaso du Beizamako kazetariak erreportajean. Hain zuzen ere, Josetxo Arakistainen, Juanin Zendoiaren, Carlos Larrañagaren, Olatz Ieregiren, Iñaki Irureren, Joseba Arangurenen, Enrique Larrañagaren, Anjel Sernaren, Iñigo Odriozolaren, Andoni Bastarrikaren, David Tejeraren, Mikel Odriozolaren, Hodei Unanueren, Inazio Otañoren, Iker Bastidaren eta Unai Marrenoren inguruan idatzi du.

Irakurri erreportaje osoa, hemen.


Legasako inauterietan ere «eskola publikoan murrizketarik ez» aldarrikatu dute

Pailazoz jantzita egin zuten eskaria ikasle, irakasle eta gurasoek

Beintza-Labaien eta Saldiasko inauterietan egin duten bezalaxe, Legasan ere, besta egiteaz gain, aldarrikapenerako tartea hartu dute. Irakasle, ikasle eta gurasoek pailazoz jantzita eskola publikoan murrizketarik ez egotea eskatu zuten.

Beintza-Labaien eta Saldiasko inauterietan egin duten bezalaxe, Legasan ere, besta egiteaz gain, aldarrikapenerako tartea hartu dute. Irakasle, ikasle eta gurasoek pailazoz jantzita eskola publikoan murrizketarik ez egotea eskatu zuten.


Igor Meltxor idazleak apustu etxeei eta joko aretoei buruz hitz egin du Andoaingo Gaztetxean

Jokoaren problematika gaitzat hartuta, ludopatiari, gutxi batzuen onura ekonomikoari eta herrietako egoerari buruz hitz egin du beste askoren artean Igor Meltxorrek.

Igor Meltxor idazlea, ikerlaria, analista politikoa eta Kazetari Kanaia webguneko zuzendaria da. Meltxorrek jokoari buruzko hitzaldi asko ematen ditu, eta gaurkoan Andoaingo Gaztetxera gerturatu da azken urteetan Espainian eta Euskal Herrian indar handia hartzen ari den praktikari buruz hitz egiteko.

Hizlariak apustu etxeek eta joko aretoek gizartean eta norbanakoan sortzen dituen kalteen gainean jardun du; era berean, aipatutako kalteetatik gutxiengo batzuek jasotzen duten onura ekonomikoaz ere aritu da. Horrez gain, jendeak duen eta eduki dezakeen adikzioa nabarmendu nahi izan du idazleak, horretarako alderaketa gordinak erabiliz.

Gai gehiago ere ukitu ditu: esaterako, "nik egoera kontrolatzen dut" edota "nik ez dut dirua galtzen" esaldien atzean dagoena. Ildo beretik jarraituz, gaiarekiko gizartean dagoen normalizazio orokortuaz jardun du. Normalizazioren barruan, publizitateak, futbol taldeek, eragin handiko pertsonek eta enpresek nola jokatzen duten, eta, beraz, arlo ekonomikoan dituzten irabaziei buruzko datuak erakutsi ditu.

40 minutu pasatxo iraun ditu hitzaldiak eta ondoren, gerturatu diren gazteekin ideiak elkarbanatu ditu; gazteek zituzten zalantzak argitzeko eta solasaldi bat egiteko.


Giranice taldearen kontzertua, itsasoari begira

Orioko Giranice musika taldeak kontzertua eman zuen atzo arratsaldean, Zarauzko malekoian. Arratsaldeko zazpi t´erdietarako entzuleek hartuak zituzten Gaba tabernako terrazako aulki gehienak, eta emanaldia hasterako, jende dezente juntatu zen. Kontzertu berezia eman zuten oriotarrek, marea goran zela, urizkinatik metro gutxira.

Bideoa: Mikel Kazalis


Eresargi eta Eresargi Txiki abesbatzak kantuan

Eresargi eta Eresargi Txiki abesbatzek Gabonetako emanaldia eskainiko dute igande honetan, abenduak 18, Villabonako elizan 12:15etan.


Bizikidetza ariketa bat baino gehiago

Errenterian Eraikiz zinema eta antzerki zikloaren arrakasta txalotu dute EH Bilduk, EAJk, PSEk eta PPk. Bizikidetzaren alde hasitako lanak jarraipena behar duela uste dute.


Patxi Ruiz euskal presoaren aldeko keinu ugari Irunen

Patxi Ruiz euskal presoren aldeko keinuek ez dute etenik Irunen. Ostiralean astebetean hirugarrenez elkarretaratu ziren herritarrak San Juan plazan, eta atzo ere mobilizazio berbera errepikatu zuten hamarka irundarrek. Ostiralean aldiz, 48 orduko baraualdia hasi zuten Erlaitz gazte mugimenduko zazpi kidek, eta larunbatean berriz, beste bederatzi kide batu ziren aldarrikapenera (gaur 13:00etan amaituko dute baraualdia).

Joan den maiatzaren 11n hasi zuen protesta Ruizek. Ordutik, gose eta egarri greba egin du nafarrak. Halere, ostiralean egarri greba utzi zuela iragarri zuen Amnistiaren Aldeko eta Errepresioaren Aurkako Mugimenduak. Murtzia II. espetxean koronabirusaren krisiaz egiten ari diren kudeaketagatik hasi zuen protesta nafarrak. Gaur hamabosgarren eguna du greban Ruizek.

Atzo arratsaldeko elkarretaratzearen irudia.


Hainbat tokitan gaur eguerdira arte egon dira argi barik

Zikloiak eragindako argi-indar arazoek gaur eguerdira arte iraun dute hainbat tokian. Antzuolan, Aramaion eta Bergarako hainbat auzotan, esaterako, gaur bueltatu da argia.

Normaltasuna itzuli da berriro gurera, egubakoitz gauetik zapatura bitartean Debagoiena eta Euskal Herria ederto astindu zuen zikloiaren ondotik. Hasieran aurreikusitakoa baino eragin gutxiago eduki zuen, agian hartutako neurriengatik. Zorionez, kalte pertsonalik ez zuen eragin; bai, ordea, materialak.

Erakundeek eta herritarrek arduraz jokatu zuten. Hala, hainbat tokitan neurriak hartzeko gomendioa egin zuten arratsalde partean. Arrasateko Udalak, esaterako, oharra kaleratu zuen horren harira. Udaltzainek, gainera, tabernek ohi baino lehenago itxi zezatela gomendatu zuten. Ordurako indartsu zebilen haizea eta gauean lehenengo arazoak eragin zituen: Bedoña eta Udala auzoetara doazen errepideetan zuhaitzak jausi ziren eta Elgeta argi-indar barik utzi zuten. Laster konpondu zituzten arazoak.

Bergaran, Aretxabaletan, Antzuolan eta Aramaion denbora gehiago behar izan zuten argi-indarra berreskuratzeko eta horrek arazo asko eragin zituen. Bergara herri kaltetuenetarikoa izan zen. Agorrosin kiroldegia goizean itxi zuten; eta gauza bera egin behar izan zuten Bidebarrieta kaleko Eroskik edo Leize jantzi dendak, esaterako. Beste hainbat saltokietan, eraikin publikoetan eta etxeetan halamoduz moldatu ziren. Simon Arrieta plazako etxebizitzak igogailu barik geratu ziren eta hamargarren pisuan bizi zirenak eskailerak erabili behar izan zituzten ogia erosteko. Argi-indar barik gaur egun ez garela ezer komentatu zion hango bizilagun batek ondokoari Bolintxo okindegian.

Aspaldiko tresnekin

Aramaion ere trabak eduki zituzten. Plazako Ormaetxea dendan ateko pertsiana bakarrik zabaldu zuten, eskuz igotzen delako. Ondoko leihokoa automatikoa da eta ezin izan zuten ireki. Jakiak pisu zaharrarekin pisatu zituzten eta denda argiztatzeko kanpin-gasa erabili zuten. Hestebeteak, bestalde, labanarekin moztu zuten; baina, etxekoendako bakarrik.


Gernikan bost pertsona atxilotu ditu Ertzainak, emakumezko bati bere bikotekidearen zorra ordainarazi nahi izateagatik


`The Maltese Falcon´ pelikula gaur, Gaztetxean

Zineforuma izango da gaur Gaztetxean, Maiatza Beltzari ekiteko. The Maltese Falcon pelikula jarriko dute, bertsio originalean, 19:00etan hasita.


Julen San Miguel izan da maiatzeko erremontistarik onena

Udaberriko eta Errioxako txapelketetako finalak galdu arren, gainerako partida guziak irabazi zituen doneztebarrak

Maiatzean jokatutako bi txapelketetako finalak galdu zituen Julen San Miguel erremontelari doneztebarrak, baina halere Oriamendi 2010 enpresak egiten duen hilabeteko rankingean onena izan da, gainerako partida guziak irabazi egin baititu.

Maiatzean jokatutako bi txapelketetako finalak galdu zituen Julen San Miguel erremontelari doneztebarrak, baina halere Oriamendi 2010 enpresak egiten duen hilabeteko rankingean onena izan da, gainerako partida guziak irabazi egin baititu.

Ranking hau egiten 2011ko uztailan hasi zirenetik, lehenbiziko aldia da Doneztebeko atzelaria onena izendatzen dutela. San Miguelek Udaberriko txapelketaren finala 40-39 galdu zuen eta Errioxakoa 40-37, baina maiatzean jokatutako bertze bortz partidak nagusitasunez irabazi ditu. Beraz, 39,17 pntu eskuratu ditu. Gibelean izan ditu A multzoko rankingean Juaristi eta Gorka Urtasun iruritarra, 36,67 eta 35,5 punturekin.

B multzoan Jaime Juanmartiñena izan da onena, partida guziak irabazi baititu. Seitik sei eta beraz, 40 puntu. Bigarren Zubizarreta izan da 39 punturekin eta hirugarren Agirrezabala, 36,6 punturekin.

Ekainaren 2ko emaitzak Galarretan

1. Etxabe II-Zubiri, 35; Juanmartiñena-Zubizarreta, 21

2. Zeberio II-Etxeberria III, 34; Urriza-Ion, 40

3. Juaristi-Olazar, 40; Urtasun-Aizpurua II, 34

4. Etxeberria IV-Urko, 30; Oñatz-Agirrezabala, 24


Asteburuko emaitzak

Lurraldeko 1. mailako taldeak, Kadeteek eta Lauburu K.E. Ibarra – Berastegi nesken taldeak asteburuan izan dituzten emaitzak.

Lurraldeko 1. mailako taldeak 5-5 berdindu zuen Hirukide Eskolapioak Plomix-en aurka partidu lehiakor batean. Lehen zatia Laubururena izan zen, jokoa baloiaren jabetzarekin kontrolatzen zuen, nahiz eta aurkaria markagailuan aurreratu, atsedenaldira 3-1eko emaitzarekin iritsi ziren. Emaitza honek kantxan ikusitako nagusitasuna isladatzen zuen.

Bigarren zatian Hirukide Plomix-ek gehiago estutu zuen eta etxekoak jokoaren hainbat zatitan gaindituta ikusi ziren. Bi taldeen etengabeko lehiaren ondoren, partiduaren amaierara 5-5eko emaitzarekin iritsi ziren, emaitza honek ez zuen inor asebete.

Kadeteek larunbatean 9-2 irabazi zuten Erain-en aurka partidu bikain batean. Piparreroen nagusitasunarekin hasi zen, 3. minuturako Alvaro-ren bitartez aurreratu ziren. Emaitza honekin Lauburuk konfiantzan irabazten zuen eta golak iristen joan ziren atsedenaldira 5-1eko emaitzarekin iritsiz.

Bigarren zatian lehenengoaren gauza berbera, ibartarren erabateko nagusitasuna 9-2 emaitzarekin amaitzeko, golegileak Alvaro, Gurru, Alex (2), Julen (2), Issam (2) eta Aimar izan ziren.

Lauburu K.E. Ibarra – Berastegi nesken taldeak ostiralean Anoeta F.T. menderatu zuen 8-1eko emaitzarekin. Partidua berehala jarri zen etxekoen alde, 5. minuturako 3-0ekoa zegoen markagailuan, nagusitasunak lehen zatian zehar jarraitu zuen eta atsedenaldira 5-0ekoarekin joan ziren.

Bigarren zatia nahasiagoa izan zen, baina baloiak Lauburu – Berastegiren oinetan jarraitzen zuen, 3 gol gehiago sartu zituzten 8-1eko emaitzarekin amaitzeko. Golegileak Mireia (2), Lierni (2), Ane (2), Naroa eta Oihane izan ziren. Uzturpe – Lauburu K.E. talde infantilak ezin izan zuen The English School taldearen aurka eta partidua 8-1 amaitu zen Mons Kiroldegian.

www.lauburuke.com


Baztanek puntu garrantzitsua eskuratu du Giltxaurdin


Urte honetarako asmoa

Urte Berri on, 2012! Batzuek, urteko egun hauetan, urte berria heltzearekin batera, garatu nahi ditugun asmoen serie bat egin ohi dugu, hala nola kiroldegian izena eman, gidabaimena lortu, erretzeari utzi... Jarraian, urte berri honetarako, erronka handi bat proposatu nahi nizuke: haurren ongizate emozionalari laguntzea. Laburbilduz, haur batek bere sentimenduak esperimentatu, adierazi eta horiek menperatzeko gaitasun gisa definitu genezake ongizate emozionala. Gaitasun horiek garatzen laguntzeko, oinarrizko aspekturen batzuk proposatuko dizkizuet jarraian:

Haurrek, emozioen bizipenen inguruan, haien gurasoengandik jasotzen dituzte ikasketarik garrantzitsuenak. Haserretzea eta sumintzea naturala den arren, gurasook geure seme-alabei haserrea adierazteko era ez-onargarriak erakusten dizkiegu, eta haurrek pentsa dezakete ondo dagoela, beste batzuen aurrean lehertzea edo amorrualdiak izatea. Gurasook haserre egoeretan lasai egoteko estrategiak bilatu behar ditugu: saia zaitez leherrarazten zaituzten egoerak antzematen eta horiek gertatu baino lehenago zer edo zer egiten. Une batez arnasa sakon hartu edo, besterik gabe, isildu eta zauden tokitik atera momentu batez. Ondoren, familian eseri eta adierazi bakoitzak zer egin dezakeen lehertu aurretik.

Gurasook geure seme-alabak adoretu ditzakegu hitzak erabil ditzaten beraien sentimenduak deskribatzeko: «triste nago», «egin duzun horrek haserrearazi nau». Seme-alabei nola sentitzen diren galdetzen dietenean, haien sentimenduak garrantzitsuak direla eta interesatzen zaizkiela erakusten diete gurasoek. Haurrek beraien sentimenduak azaltzen eta besteenak errespetatzen ikasten dutenean, zoriontsuagoak eta osasuntsuagoak bihurtzen dira.

Haurrei beraien kabuz konponbideak bilatzen lagundu behar diezu. Tentagarria da haurrei beraien arazoetan laguntzea eta ebazten saiatzea, baina horrek haurraren erabaki-hartze autonomian eragin dezake. Haurrei prozesu horretan laguntzeko modu mesedegarri bat galderak egitea da. Adibidez, egoera horri aurre egiteko zer egiteko aukera duzu? Zein ondorio izango luke hartuko zenukeen erabaki horrek? Haurrei, erabakiak hartzen laguntzen diegunean, emozioak esperimentatzen eta horien erantzule bihurtzen laguntzen diegu.

Ez ahaztu gurasoek gida ditzaten eta erakuts diezaieten nahi dutela haurrek, eta inork ezin duela gurasoen lekua hartu. Gurasoentzat, guretzat, hori da, zalantzarik gabe, urte honetarako asmorik hoberena.


Ekoizleek euren produktuak salduko dituzte etzi, Portuan

Hondarribiko ekoizleek euren produktuak salgai jarriko dituzte etzi, San Pedro kalean. Goizeko 08:00etan ekingo diote azokari eta eguerdiko 13:00ak bitartean luzatuko da. Datorren asteazkenean Zumardian egongo dira.


Fiskaltzak Altsasuko gazteen zigorrak berresteko eskatu dio Gorenari

Defentsaren helegiteak inpugnatu ditu Espainiako Auzitegi Gorenean, eta arrazoitu du frogatuta dagoela "motibo ideologikoengatik" egin zituztela gazteek egozten zaizkien delituak. Bederatzi eta hamahiru urte arteko zigorrak jarri zizkien Auzitegi Nazionalak martxoan, eta defentsak absoluzioa eskatu zuen.

Fiskaltzak inpugnatu egin ditu Altsasuko auziko gazteen defentsak Espainiako Auzitegi Gorenean jarritako helegiteak, eta Auzitegi Nazionalak jarritako zigorrak berresteko eskatu dio auzitegiari. Espainiako Auzitegi Nazionalak bi urtera zigortu zuen auzipetuetako bat, eta hamahiru eta bederatzi urte arteko zigorrak jarri zizkien gainerakoei.

Sententzia haren aurka, Gorenera jo zuten defentsek, eta haien helegiteen erantzun die orain Fiskaltzak. Haren esanetan, frogatuta dago "motibo ideologikoengatik" egin zizkietela gazteek egozten dizkieten lesio, atentatu, desordena eta mehatxu delituak, eta ez du uste epaileen inpartzialtasuna ere zalantzan dagoenik —bi epaile kondekoratu egin zituen Guardia Zibilak—. Argudio horiekin, Auzitegi Nazionalaren epaia berresteko eskatu dio Gorenari.

Auzitegi Nazionalak joan den martxoaren 7an eman zuen epaia, eta hari ez zion helegiterik jarri Fiskaltzak. Modu horretan, onartu zuen ez zela terrorismorik izan 2016ko urrian Altsasun. Defentsak absoluzioa eskatu zuen.


Abisu horia muturreko tenperatura baxuak eta izotzagatik, Araban

Baliteke Arabako zenbait tokitan izotz txikia egitea, Eusko Jaurlaritzako Segurtasun Sailaren arabera.

Segurtasun Sailak abisu horia ezarri du gaurko, 00:00etatik 10:00etara, Araban, tenperatura baxuak eta izotza espero baitira. Baliteke Arabako zenbait tokitan izotz txikia egitea.

Euskalmeten arabera, astearte goizean, lanbroa eta lainoa agertuko dira. Goizaldean, zerua hodeitsu egongo da tarteka. Gainerako orduetan, zeruan hodei gutxi egongo da; goi-hodei batzuk baino ez. Eki-osagaiko haize ahul-bizia ibiliko da, eta hego-ekialdekoa nagusituko da goizean eta gauean. Tenperatura minimoak nahikoa jaitsiko dira eta maximoak gutxi igoko dira. Barnealdeko zenbait tokitan, izotz txikia egingo du, bereziki Araban.

Asteazken goizean, lanbroa eta lainoa izango dira berriro. Zerua hodei gutxirekin edo oskarbi egongo da. Hego/hego-ekialdeko haizea ahul-bizi ibiliko da, mendi inguruetan bolada gogorren batekin gauean. Aldaketarik ez da izango tenperatura minimoetan, eta maximoak nahikoa igoko dira. Barnealdean, izotz txikia egingo du, bereziki Araban.

Ostegunean ere, goizean, lanbroa eta lainoa agertuko dira, eta baliteke Araban iraunkorrak izatea. Zerua hodei gutxirekin edo oskarbi izango da. Hego-ekialdeko haizea ahul-bizi ibiliko da, eta bolada gogorrak eta oso gogorrak izango dira mendi inguruetan. Tenperatura minimoak gutxi edo nahikoa igoko dira, eta maximoetan ez da aldaketarik izango isurialde atlantikoan eta gutxi jaitsiko dira Araban.


Mugaritz, sukaldaritza 'terroirista'ren erakusgarri

Wall Street Journal egunkariak jatetxeko sukaldaritza goraipatu du artikulu batean. 'Sukaldaritza molekularra' alboratuta tokian tokiko produktua ardatz hartu duen sukaldaritzaren adibide erakutsi du.

Wall Street Journal egunkariak ''Chefs return to nature'' (sukaldariak naturara itzuli dira) artikulua kaleratu du asteburu honetan. Idatziak Adrià eta Blumenthal buru dituen ''sukaldaritza molekularraren'' amaiera iragartzen du, eta dagoeneko tokian tokiko produktuan oinarritutako sukaldaritza berriak, eskola ''terroirista''k, aurrea hartu diola esaten du.

Hain zuzen ere, molde berri horretako erakusgarri argienetako irizten dio artikuluaren egileak Mugaritzi, Alain Passard, Rene Redzepi eta beste hainbat sukaldariren lanarekin batera. Testuan irakurtzen denaren arabera, Andoni Luis Adurizek asko zor dio Adriari, baina katalanarengandik jasotakoa produktu bereizgarrietan oinarritutako estilo batera bideratu du Adurizek.

''Terroir mugimendu berria'' izena jartzen dio Wall Street Journal-eko kazetariak estilo berri honi eta nagusitasun osoa tokian tokiko produktuari, produktu berezi eta bereizgarriari, ematen diola azpimarratzen du. Hala ere, ezaugarri horrexek sukaldari guztiak eskola batean biltzea zailtzen duela ere uste du; izan ere, toki batean eta bestean ereiten diren produktuak oso ezberdinak dira, eta horrek, noski, sukaldarien lanaren emaitza ere oso ezberdina izatea dakar.


Belokiko gurutzearen festa ospatuko dute igandean

ZUMARRAGA // Igandean Belokiko gurutzearen festa ospatuko dute. 11:00etan erromeria egingo dute, Zaldua anaiekin. Ondoren, meza egongo da azken urtebetean Zumarragan hil direnen alde. Gero, erromeria eta hamaiketakoa egingo dituzte. Eguraldi txarrarekin, meza Antioko ermitan egingo da. Festa hau Belokiko Lagunen Elkarteak antolatzen du, Zumarragako Udalaren laguntzarekin.


Bidezko Merkataritzako

postua larunbatean

Bidezko Merkataritzako postua jarriko dute larunbatean Plaza Berrin. Jakiak eta edariak erosi ahal izango dira, bestek beste. Goizeko 10:00etatik 13:00etara, Plaza Berrin.


Industriaren eta lanpostuen defentsan kalera atera dira ehunka langile Gasteizen

«Benetako industria politika» eskatu dute ELA, LAB eta ESK-k deitutako manifestazioan. Bi milatik gora lanpostu arriskuan daudela salatu dute.


Cavendish irabazle Milan-San Remo klasikoan, esprintean

Hausslerri aurrea hartu dio azkeneko metroetan. Galdos, zazpigarren. Ehungarren aldiz korritu dute gaur Italiako proba.

Mark Cavendish-ek (Columbia) irabazi du gaur arratsaldean Milan-San Remo klasiko garrantzitsua, esprintean. Aurreko urteetan ere hala bukatu izan da lasterketa.

Bukaeran Heinrich Haussler (Cervelo) aurreratu egin da tropeletik, baina Cavendishek harrapatu eta gainditu egin du azkeneko bost bat metroetan. Haussler geratu da bigarren, denbora berean. Tropel nagusia, bi segundora heldu da. Aitor Galdos Euskaltel-Euskadiko txirrindularia zazpigarren izan da. Hirugarren Thor Hushovd, laugarren Allan Davis, bosgarren Alessandro Petacchi, seigarren Daniele Bennati. 298 kilometroko egin dituzte.

23 urte dauzka Milan-San Remoko irabazleak -maiatzaren 21ean beteko ditu 24- eta britainiarra da. 2006ko denboraldiaren erdian egin zuen debuta profesionaletan, T-Mobile taldearekin. 2007an ere talde berean aritu zen, 2008tik Columbian da. Italiako Giroan eta Frantziako Tourrean baditu etapa garaipenak -iaz denak: bi Giroan, lau Tourrean-, baina gaurkoa du arrakastarik handiena. Aurten Qatarko Itzuliko bi etapa irabazi ditu, Kaliforniako beste bi eta Tirreno-Adriatikoko bat.

Ehungarren aldiz korritu dute gaur Italiako proba.


Daniel Laskurain: "Habia apurtuekin, naturarekiko dudan kezka azaldu nahi dut"

Kabiak erakusketa Aroztegin egongo da ikusgai maiatzaren 13ra arte. Artista bergararra "pozik" dago herrian erakutsi behar duelako.

Zer ipiniko duzu ikusgai?

Habiak jarriko ditut; 100 bat habia izango dira, guztiak ezberdinak. Marrazkiak, eskulturak, argazkiak... dira. Erabilitako materiala birziklatua da, edo aurkitutako egur zatiak... Gainera, habiak apurtuta daude, edo erreta... Hau da, metafora moduan erabili ditut: adierazi nahi dut zein egoeratan dagoen natura.

Naturarekiko daukazun kezka azaldu nahi duzu?

Habiak egoera kaskarrean daude. Horregatik, metafora moduan erabili ditut: ikus dezagun natura nola zaintzen dugun. Natura zein egoeratan dagoen hausnartu, eta hainbat txori espezie zergatik desagertzen ari diren pentsatzeko.

Noiztik lantzen duzu gai hau?

Orain dela bost urte hasi nintzen gai hau lantzen. Orduan, beste proiektu batzuk ere banituen esku artean. Egun, beste proiektuak bukatuta ditut eta gai honekin bakarrik nabil.

Zergatik ematen diozu horrelako garrantzia?

Gai honekin gustura nabil: batetik, artista plastiko moduan hainbat materialekin lan egiten nabilelako; bestetik, nire kezka adierazten dut. Zer egiten ari gara munduarekin? Hainbat habia hutsik daude. Zergatik daude hutsik, non daude txoriak? Hala ere, irakurketa bat baino gehiago egon daitezke erakusketaren gainean. Siriako etxe bonbardatuak ematen dutela ere esan didate.

Berezia da, zuretako, erakusketa Aroztegin jartzea?

Bai, norberaren herrian jartzea erakusketa berezia izaten da. Egun, ni ez naiz Bergaran bizi, baina aste bukaera guztietan joaten naiz herrira. Bergaran artearekiko eta, bereziki, pinturarekiko giro berezia dago; gainera, Aroztegi aretoa oso ondo dago.


'Shopping night' gaur Bilbon, beherapen eta berritasunez beteta

20:00etatik 23:00etara izango da, eta 180 denda eta ostalaritza lokalek hartuko dute parte bertan.

Bilboko 180 denda eta ostalaritza lokal baino gehiago batuko dira gaur, urriak 15, 'Shopping Night' ekimenaren 3. ediziora. Dendak 23:00k arte egongo dira irekita, promozio, beherapen eta berritasun ugari eskaintzeko. Gainera, musika, antzerki eta bakarrizketa emanaldiak ere izango dira giroa berotzeko.

20:00etatik 23:00etara, sekula baino denda eta ostalaritza lokal gehiago izango dira irekita ekimena bultzatzen, eta denboraldi berriko produktuak aurkezteko aukera ere izango dute.

'Shopping Night' programaren barruan, "beherapenak, promozioak, ezustekoak, musika, koreografiak, antzerkia eta bakarrizketak" egingo dituzte, eta dendek euren ekimen propioak ere eskainiko dituzte. Gainera, bezeroek prezio berezian erosi ahal izango dituzte denboraldi berriko produktuak.


Apustu

ETBk apustu etxeen iragarkiak debekatzea erabaki omen du. Poztekoa da oso. Baina iragarkiak iragarki, kaleak apustu etxez lepo ikusi eta kontua larria izan daitekeela jakiteaz gain, zer dakigu apustu eta apustu etxeei buruz? Kasurik sinpleenean zentratuko naiz, txanpon bat airera bota eta aterako dena asmatzean. Hortik gora zuen kontu dado, erruleta, futboleko kiniela edo karta joko bat imajinatzea. Ezjakintasunetik, esango nuke numerologia eta kasuistika asko zailtzeaz gain, ez dela alde nabarmenik izango funtsean.

Demagun tranparik ez duen (%50eko probabilitateaz aurpegia ala gurutzea ateratzen den) txanpon bat ari naizela botatzen. 6 aldiz bota ondoren, 6etan aurpegia tokatu bada, eta zazpigarrenean dirua jokatu beharko bazenute, zer egingo zenukete? a) diru gehiago jokatu gurutzearen alde, b) diru gehiago jokatu aurpegiaren alde, d) diru bera jokatu bien alde. Askok lehena aukeratuko luke. Izan ere, aukerak %50 badira, bada garaia behingoz gurutze bat atera dadin, ezta? Besteren batek, aurpegia «bolada» onean dabilela sinistuta aurpegiaren alde egingo du. Kontua da, probabilistikoki hitz eginda, hirugarrena dela zuzena. Txanponak ez baitu memoriarik, eta, beraz, 7. tiraldian zein milagarrenean, bat ala beste ateratzeko probabilitateak bera izaten jarraitzen du. Apustuzalearen falazia esaten zaio.

Intuizioak, beraz, ez du beti laguntzen. Gauza bat baita teoriak dioela epe luzera kopuru horrek berdintzera joko duela, eta bestea tiraldi soil bakoitza. Guk apustua tiraldian egiten dugu, ez epe luzerako emaitzan. Bada hala ere, epe luzerako joeran oinarrituta, apustu bat justua noiz den definitzeko modua. Demagun apustu egiteko euro bat ordaindu behar didazuela. Apustua justua litzateke baldin eta epe luzera, apustu egiten jarraituko bazenute, zuen (eta beraz, nire) irabaziek eta galerek berdintzera joko balute. Hori kalkulatzeko bada formula bat. Zuen asmatzeko probabilitatea bider apustua asmatzearren jasoko duzuena, ken galtzeko probabilitatea bider galduko duzuena. Apustua justua da baldin eta emaitza zero bada.

Eta hemen dator tranpa. Edozeinek pentsatuko luke zuen galtzeko probabilitatea %50ekoa dela. Baina dagoeneko euro bat ordaindu badidazue, galdu duzue euroa. Zuen euro bat galtzeko probabilitatea %100ekoa da, ez %50ekoa. Asmatzeko probabilitatea, aldiz, %50 da. Beraz, apustua justua izateko, jokatutako euro bakoitzarengatik bi eman behar nizkizueke asmatu aldiro. Bi euro baino gutxiago eskaintzen badizkizuet, epe luzera ziurtatuta daukat irabazten aterako naizela. Ezjakintasunetik, berriz, esango nuke apustu etxe gehienek hori egiten dutela: epe luzerako beraien irabaziak ziurtatu.

Baina oker banengo ere; halakorik egingo ez balute, eta apustu guztiak justuak balira ere, ez dago zereginik. Zergatik? Bada, apustua justua izan arren, ez garelako diru kopuru berarekin abiatzen. Apustu etxe batek, gutariko bakoitzarekin konparatuta infinitu diru dauka praktikan. Eta, beraz, askoz lehenago geratuko gara gu apustu egiteko dirurik gabe beraiek baino. Epe luzerako gure irabazteko aukerak hutsaren hurrena dira, edozein kasutan.

Apustu etxeekin epe luzez apusturik ez egiteko ez zaigu arrazoi logikorik falta, beraz. Baina aldizkakoak eginda ere, ez daukagu harrotzeko motiborik. Gure buruetan beti ez duelako logikak agintzen. Mila arrazoi emozional, ekonomiko, psikologiko, moral, gurutzatzen dira gure erabaki bakoitzean. Eta apustu etxeak errukirik gabe baliatzen dira horretaz. Aldizkako, epe motzeko zein luzeko apustu izan, jokoa bera da: apustu etxeak puztu, beste batzuen patrikak hustu ditzaten.

Txanpona airean da, zuek aukeratu: aurpegia ala gurutzea.


Nekazaritza eta kultura ez daude elkarrengandik hain urrun

'Sormenetik' egitasmoaren bigarren saioa ospatzen ari dira, Zerkausi azpiko gunean; kultura, azoka nahiz euskara hausnarketarako bide izango dira.

Jakoba Errekondo, Jone Gorostarzu eta Xabier Solano izan dira gaurko Sormenetik egitasmoari forma eman dioten hiru izen nagusiak. Horiekin guztiekin batera, ordea, Zerkausiko bi ekoizle, Joxi Ubeda eta Aiora Zulaika elkarrizketatzaileak nahiz bertaratu diren dozenaka ikus-entzulek ere osatu dute, hausnarketa eta gozatze prozesua.

Jakoba Errekondo elkarrizketatzailearen paperean aritu da gaur, eta ogi nahiz gazta ekologikoa ekoizten duten gizon-emakumeei galderak egin dizkie. Ez, soilik, baserriko lanaren inguruan; mundu horrek euskarari edo euskarak mundu horri emandako hiztegi aberatsa ere errepasatu dute, besteak beste.

Ekoizleen lana amaitutakoan, Jone Gorostarzuren txanda iritsi da. Des-egiten liburua besapean zuela iritsi da eta, aitortu duenez, "denboraldi batez itxita izan dut liburua". Gaur, horrela, bere sormen lanak berriro aireratu ditu poemen moldeetan. Sormenetik ekimenak pentsaraztea ere ekarri dio, Gorostarzu bera Xabier Solano musikari elkarrizketatzen aritu denetako bat izan baita: "Autoan hona bidean nentorrela, irratian Jakoba Errekondoren saioa entzun dut, eta zer pentsatu dut, kultura, hizkuntza eta nekazaritza ez daudela hain urrun bata bestearengandik. Elkar elikatzen dute, baina askotan ez gara konturatzen".

Xabier Solanok, berriz, Jone Gorostarzurekin batera, Aiora Zulaika pailazoa eta Joxi Ubeda musikaria izan ditu elkarrizketatzaile, norbere bizipenetatik sortutako galderekin.

Hausnarketa eta uztartze hori gertutik ezagutzera bertaratu direnek, gainera, Lurretik sukaldera postuko jakiak Zerkausi azpian dastatzeko aukera ere izan dute, Peñascal fundazioko gazteak aritu baitira Patxineko entsalada zerbitzatzen.


‘Super txarko txou’

17:00etan: Goierriko Kultur zirkuituaren barruan, Begira Antzerki taldearen ‘Super txarko txou’, Segurako Botikaxahar Kulturgunean. Antolatzailea: Hitz edo Irri Euskaraz Elkarri.


Kikiltasuna ekidite aldera

Ez oso sarritan, baina izaten ditut egonezin arraro batek hartzen zaituen egun horietakoak, egunak non munduak noziarazten dizkigun berriei harrera gogogabea egiten diedan; egunak zeinetan, normalean barruak asaldatzen dizkidaten ikus-entzunekoek apenas eragiten didaten gorputzaldi larri samar bat. Egun axolagabeak esaten diet nik. Igandekoa izan nuen egun barregarri horietako bat; igandea, martxoaren 20a, NBEri esker zorioneko zoriontasunaren eguna, hain zuzen ere. Zoriona, aldiz, ezkutatu egin zen igandean. Istripu ikaragarri batek bazterrak astindu zituen; hamahiru bat gazte, ikasleak, emakumeak! Festatik bueltan topatu zuten euren azkena. Auzi mediku, odontologo eta medikuak, laguntza zerbitzuak, komunikabideak etengabeko berri emaileak, erakundeak... denak bat eginda zorigaiztoko gertaerari aurre egiteko, galera deitoratzeko, laguntza luzatzeko, familiak babesteko, dolua partekatzeko. Ulergarria erabat heriotza geuretik hurbil sentitzen dugunean edo «geure modukoei» gertatzen zaienean. Horrelakoetan, etxean daukagunari begiratuz, hurbiltasunak batu egiten gaitu. Halere, ni gogogabe.

Ordu batzuk lehenago, ordea, Turkiak eta Europako Batasunak sinatu eta indarrean sartu den hitzarmenaren lehenengo egunean, Egeoan, Rodas irlaren inguruan, urte bat eta bi urteko neskatotxo biren gorpuak uretan topatu zituztela entzundakoan, ezin izan nuen ziztada bat saihestu. Izango zuten faltan botako zituen norbait, izango zuten negar egiten dieten familiarik, eta komunikabideetan ere izan zuten leku bat, hemengoak berri hutsala bihurtu zuen artean behintzat. Gaur egun egunerokotasunak ez du barkatzen, eta etengabe aldatuz doan gertaeren zurrunbilo zoroan murgiltzen egiten gaitu. Bitartean, miseria eta sarraskietatik ihes eginda lokatz artean nekez bizirauten dutenekiko elkartasuna eta babes eskeak laino artean mozorrotzen dira komunikabideetan. Dagoeneko, Turkia, txanpon batzuen truke bihurturiko morrosko zaindaria, errefuxiatuen bizitzari ez ezik, ametsei ere talka behean mantentzen saiatzen da Europa, Pilatos berriak eskuak garbitzen dituen bitartean. Talka gizatasunari jartzen diogun muga gaindiezina dela irizten diot, denok isolatzen gaituena, baina beldurretik eta basakeriatik ihes doazenak geldiaraziko ez dituena. Horrek kikiltzen eta gogogabetzen nau, oinordetza pozoinduari arreta eza sumatzen diodalarik.

Giza eskubideen aldeko erakundeek salatu duten bezala, Europak egindako hitzarmena erantzukizunaren utzikeria handia da, eta europar estatuek onartutako arau legalen urratzea nabarmena, baina gure kaleetan bildutako ehunka ameslari batzuk salbu, denetatik gehiengoaren apaltasuna eta isiltasuna dira sumintzen nautenak. Beldurra diot gaur gobernuek hartutako erabakiak herritarron artean finkatzeari, eta beldurra zenbait gobernutan ezarritako diskurtsoen aurrean eginkizuna eraginkor ez burutzeari, beldur handia burbuila horren barruan neu ere egokitze konformistan harrapatuta geratzeari.

Beldurrak uxatze aldera, berriz, martxoaren 21ean, Arrazagatiko Diskriminazioa Ezabatzeko Egunarekin batera etorri zaigun udaberrian izan nahiko nuke fedea, eta udaberriak ei dakarren argitasuna lagun, gizakia askotariko kontzeptua den zoriontasuneranzko bidera hurbil daitekeela sinistu.

Aukeran, onaren eta txarraren arteko oreka gordetzen irakasten omen duen zoriontasun jokabideduna nahiago nuke nik, zeren munduari begiratu eta nire egun axolagabeen gorputzaldi txarren kikiltasuna ekiditeko kapaz izatea gustatuko bailitzaidake. Egoismo hutsa, aitortzen dut.


Bertso berriak... Ezbeharrei jarriak

I

Urte osoa pasa

oporrei begira

jaioterritik urrun

antolatu bira.

Baina hainbat ezbehar

gertatzen ari da

itzuli gabe zenbat

itzuliko dira?

II

Bidaian hasieran

hainbat poz ta zori

nabaritzen zaiona

asko ta askori.

Baina poza penaren

zulora erori

betirako denean

«Geroarte» hori.

III

Errepideak ditu

milaka aitzaki

hegazkinari hegan

ahaztu izaki,

trenak bere bidetik

joaten ez daki

milaka zauritu ta

hildako galanki.

IV

Hegazkina azkarra

bere abantaila,

trenak lortzear omen

hegazkinan maila,

autoaren «zaldiak»

domatzea zaila

presakaegi gabiltz

heriotzan bila.

V

Aurreratuagatik

gero ta gehiago,

betirako bizia

nahi baina, akabo.

«Biziak bizia zor»

zioten lehenago

lege honen ordezko

legerik ez dago.

VI

Korapilo hontatik

zaila da askatzen

ezbeharrek guztiok

gaituzte kezkatzen.

Jarraitu nahi dut lana

oporrez puskatzen

bizitzari ez diot

oporrik eskatzen.


‘Behinola’-ren zenbaki berria

Batzuen artean ::Behinola 21

Galtzagorri

orrialdeak ::60

prezioa ::9.50€

Joxan Ormazabal zena gogora ekarri dute Behinola aldizkariaren zenbaki berriko hitzaurrean. Ezin bestela izan: haur eta gazte literaturan figura garrantzitsua zen Ormazabal, eta haren galerak hutsune handia utzi du. Irakurtzen jarraitu behar da ordea, eta horretarako aukera ugari eskaintzen du aldizkariak: “Hitz eta Pitz” sailean hainbat idazle, editore eta ilustratzaileri galderak luzatu dizkiete, euskarazko haur eta gazte literaturaren panoramaren erradiografia egiteko. Iñigo Astizen zortzi poema ere badakartza aldizkariak, haurrez gain, helduek ere gustura irakurtzekoak. Eta, besteak beste, Ibon Egañak eta Mikel Ayerbek azken hamarkadetan generoak ganbaran bildu dituen liburuak atera dituzte.


Ampo Ordiziak 45 eta 27 irabazi dio etxean Alcobendasi

Ampo Ordiziak 45 eta 27 irabatzi zion atzo Sanitas Alcobendas taldeari. Urteari hasiera borobila eman diote honela ordiziarrek, hiru partida jokatu eta hirurak irabazi baitituzte. Atzokoa aldapa gora jarri zen etxekoentzat lehen minutuetan, Gracoren zigor kolpearekin. Berehala etorri zen etxekoen erantzuna, eta Grende eta Tudelaren entsegu banari esker, hamargarren minuturako 12 eta 3 aurretik ziren. Handik aurrera etxekoen nagusitasuna erabatekoa izan zen. Atsedenaldira joan aurretik, beste hiru entsegu egin zituzten ordiziarrek, bat Fishek eta bi Tudelak. 33-15 aurretik zirela joan ziren aldageletara.

Bigarren zatia parekatuagoa izan zen. Bisitariek ez zuten etsi eta bonusaren bila atera ziren, baina Freemanen entseguak aldea handitu zuen etxekoen alde. Mc Intayre izan zen madrildarren erasoko gizonik garrantzitsuena eta 60. minutuan entsegua egin zuen. Hurrengo jokaldian ordea, Tudelak beste entsegu batekin erantzun zion. Partidaren ondarrean, Mc Intayrek madrildarren laugarren entsegua lortu zuen, eta ondorioz, baita bonusa ere. Alcobendas jaitsiera postuetan dago, eta urrearen balioa zuen puntu horrek.

Lau entsegu lortu bazituzten ere, Ampo Ordiziaren nagusitasuna erabatekoa izan zen; 45 eta 27 irabazi zuten. Etxean hiru partida jokatuta hasi dute urtea, eta hirurak irabazi dituzte gainera.

Datorren astean atsedena

Datorren asteburuan merezitako atsedena izango dute ordiziarrek. Taldetik azaldu dutenez, datozen bi asteak, hilaren 30ean Bera Beraren kontra jokatuko duten derbia prestatzeko aprobetxatuko dituzte.


Eskolartekoaren laugarrena gaur, Ereñotzun

Ereñotzuko Ur-Mia elkartean jokatuko da gaur, 20:00etan, Gipuzkoako Eskolarteko Txapelketaren laugarren kanporaketa. Bertan ariko da Ekain Tolaretxipi hernaniarra, beste lau bertsolarirekin. Lehenengoa, finalera sailkatuko da zuzenean.


Hiru lagun zigortu dituzte Erandioko gizon bat erailtzea leporatuta

Erandioko 64 urteko Ignacio Pascual Hernandezen erailketan parte hartzea egotzita epaitutako hiru lagunak errudun jo ditu Gipuzkoako Auzitegiak, EFE albiste agentziak zabaldu duenez. Epaileak hilketa eta osasun publikoaren aurkako delituak egotzi dizkio Felipe R.A. gizonari, eta 22 urteko kartzela-zigorra eta 31.888 euroko kalte-ordaina ezarri dizkio. Oscar D.C. akusatuari hilketa egotzi dio epaileak, eta 16 urteko kartzela zigorra ezarri dio. Azkenik, Juan Carlos F.D.-ri 15 urteko kartzela zigorra ezarri dio hilketa gauzatzen laguntzeagatik. Bestalde, hiru auzipetuek 65.000 euroko kalte ordaina eman beharko diote hildakoaren alabari. Epaiaren arabera, 2009ko ekainaren 12an gertatu zen hilketa. Auzipetuek droga hornidurarekin zerikusia zuen negozio bat egiteko asmoa zutela sinestarazi zioten hildakoari, eta Elgoibarko enpresa batera eraman zuten. Akusatuek hil arte kolpatu zuten gizona, eta altzoan zeraman dirua ere kendu zioten. Iluntzean, gorpua furgoneta batean sartu eta Azkarate gaineko Bide Gorri leizera bota zuten, Azkoitian, Madarixa eremutik gertu. Argazkia: © Herrizaingo Saila.


Mikel Makala: "Jendeak behar du zuzeneko musikarekin gozatu, ororen gainetik"

Hirugarren urtez Adarretatik jaialdia ospatuko da, baina modu murriztuan eta bestelako formatu batean, egungo egoerak hala baldintzatuta. Lehen kontzertua ostiral honetan izango da.

Zer asmo zenituzten aurtengo Adarretatik jaialdirako eta pandemiak nola baldintzatu ditu?

Aurtengoa hirugarren edizioa izango zatekeen, eta lehengo biek nolabaiteko arrakasta izan zutela eta herriak jaialdia oso ongi hartu duela ikusirik, gogotsu eta ilusioz beteta geunden. Urte hasieran hasi ginen lanean, aurtengo egitaraua diseinatzen, eta euskal musikari presentzia handia eman nahi genion; Gari & Maldabera, eta Anarirekin, esaterako. Jaialdia bi gunetan banatzeko asmoa geneukan, gainera: bata herrigunean euskal proposamenekin, eta bestea, Borghetton, bi gau tematikorekin. Horietako bat, reggaeari eskainitakoa zatekeen. Irregular Roots taldeak jo behar zuen, eta Revolutionary Brothers-ek Sara Lugo abeslariarekin; bestea, funkyari buruzkoa izatea zegoen aurreikusita, non Fundacion Tony Manero taldea geneukan hitzartuta, eta Violadores del Versoko Sho-Hai abeslaria erdi lotuta. Bestalde, aurkezpen kontzertu bat ere egitekoak ginen, Aldapeko Basque Latin Jazz taldearekin. Kantinan ere beti egin ohi dugu zerbait, eta horretarako pentsatuta geneukan Jose Luis Canalen Urbanetniko Trio. Dena ongi lotuta geneukan arren, guztia pikutara joan zen.

Murriztuta bada ere, azkenean aurrera aterako da jaialdia.

Azken asteetara arte ez genekien aurrera atera ahal izango genuenik, dena stand-by egoeran egon baita. Azkenean, esan ziguten ez zela Adarretatik egingo, baina guk itxitako hainbat euskal talderekin kontzertuak egingo zirela. Emanaldiak Munoan izango zirela, 20:00etan, gure ohiko datetatik kanpo [uztaileko hirugarren asteburuan ospatu ohi da], eta edukiera mugatuarekin. Zorionez, jaialdi gehienak bertan behera geratu diren honetan, guk zerbait egiteko aukera dugu. Beraz, hartu dezagun hau guztia modu positiboan, itxaropentsu.

Kultura Sailekoei esan nien, nahiz eta lau egunetan izan eta kontzertuak tartekatuta, geure izenari eutsi nahi geniola: Adarretatik musika jaialdia bezala aurkeztuko genuela, alegia. Guretzako garrantzitsua da gure lana egiten jarraitzea, eta Kultura Saileko kideei esan genien haiek jartzen zituzten neurrietara egokituko ginela. Azkenean, udalaren eta Enbor elkartearen arteko elkarlanari esker antolatzen da jaialdia. Gure aldetik, aurrapausoak ematen ari gara: Errenteriako Atlantikaldiaren ekoizpen lantaldean aritzen den Oninart fitxatu dugu, gure gabezietan edo horren ongi lantzen ez dakigun horretan laguntzeko. Gure aurtengo apustua izan da, Adarretatik hazten joan dadin.

Zein izango da aurtengo Adarretatik jaialdiaren eskaintza?

Uztailaren 10ean, ostiral honetan, Urbanetniko Trio etorriko da Munoa plazara; hilaren 17an, Gari & Maldanbera; hilaren 19an, Anari, nire ustez aurtengo kontzerturik potoloena; eta bukatzeko, uztailaren 25ean, Afrika Bibang. Goazen ikustera zer gertatzen den! Guk behintzat sekulako gogoa dugu, eta espero dugu jendearen erantzuna ere beroa izatea. Alde batetik, nahi duzu topera egotera, baina, bestetik, badakizu edukiera mugatua dela. Beraz, sentimendu kontrajarri hori duzu.

Izan duzue jaialdia bertan behera uzteko zalantzarik?

Hau guztia baikor hartzen dugu. Errazena izango litzateke jaialdia bertan behera uztea. Baina horrek zer ondorio izango lituzke? Bermatuta izango bagenu datozen urtetan ere jaialdia egin ahal izatea, bada, agian aurten ez genuke ospatuko. Baina ez dakigu hori ziurtasunez. Izan ere, hau Enbor Akzio Kulturala elkartearen eta Zarauzko Kultura Sailaren arteko antolakuntza bat da; eta gero hainbat laguntzaile ditugu atzean. Baina gauza ororen gainetik, nik uste dut jendeak behar duela zuzeneko musikarekin gozatzea.

Jaialdiaren ohiko guneetatik kanpo izango dira saioak.

Emanaldi denak Munoan izango dira, hondartzaren ondoan, eta hori ez dago gaizki. Eguraldi txarra egingo balu, ordea, ostiral honetako Urbanetniko Trio taldearen emanaldia Modelon izango da; gainerako hiru kontzertuak, aldiz, Lizardiko pabiloi berrian. Urtero euri pixka bat egiten digu, eta aurten ere ez dakit bada ez ote den tantaren bat edo beste eroriko. Hori bai, saio guztietarako sarrerak bi ordu lehenago banatuko dituzte dohainik Modeloko leihatilan.

Hasiera-hasierako egitaraua murriztuta badator ere, aurtengo jaialdiak arrakasta izango duela dirudi; batik bat, Anari eta Gari bezalako artistekin.

Euskal panorama ongi lantzen dugu beti: Mikel Urdangarin, Rafa Rueda, Ruper Ordorika eta Joseba Irazoki ekarri ditugu aurreko urteetan, eta aurten Anari eta Gari gonbidatu ditugu. Maila handiko euskal musikariak dira, eta presentzia nabarmena dute Adarretatiken. Uda da eta kanpotik jende asko etortzen da herrira, eta begira zeinen erakuslehio bikaina den euskal musikariak aurkezteko. Hasieratik argi izan dugu jaialdiaren filosofia horrek izan behar duela. Horretaz gain, lagunak ditugu, eta ez da hain zaila izan haiekin hitzartzea. Are gehiago egun bizi dugun egoera ikusita. Gutxienez, orain gure jaialditxo honetan jotzea musikarientzat bada nolabaiteko subidoi bat.

Lotuta zenituzten Irregular Roots, Revolutionary Brothers & Sara Lugo eta Fundacion Tony Manero taldeak datorren urtean etorriko al dira?

Asmoa hori litzateke, baina taldeei ezin diet hori bermatu, guk geuk ere ez daukagulako bermatuta Adarretatik jaialdia egingo den. Aurrera eramango dela ziurtatzen badidate, zalantzarik gabe reggae eta funky gauak ospatuko ditugu datorren urtean, eta aipatutako taldeak gonbidatuko ditugu. Harremanak aurreratuta daude, eta talde horiekiko konpromisoa badago.

Besterik bada?

Berazako kantinan udan egin ohi ditugun saioekin jarraitu nahiko nuke. Orain eskatu behar ditut baimenak. Adarretatik jaialdiko saioren bat beti egin izan dugu bertan, eta, hala, aurtengo udan ere egin nahi ditut DJ eta sound system emanaldiak, Adarretatik izenpean. Pentsatzen dut utziko digutela.

Adarretatik 2020

Uztailak 10, ostirala.

Urbanetniko Trio, Jose Luis Canal, Raul Vera eta Blas Fernandezek osatutako hirukotea. 20:00etan, Munoa plazan.

Eguraldi txarrarekin, Modelo aretoan.

Uztailak 17, ostirala.

Gari & Maldanbera. 20:00etan, Munoa plazan. Eguraldi txarrarekin, Lizardiko pabiloi berrian.

Uztailak 19, igandea.

Anari. 20:00etan, Munoa plazan. Eguraldi txarrarekin, Lizardiko pabiloi berrian.

Uztailak 25, larunbata.

Afrika Bibang & Nomadak Banda. 20:00etan, Munoa plazan. Eguraldi txarrarekin, Lizardiko pabilioi berrian.


[BIDEOA] Hainbat herritarrek babesa eman diote Abadiñoko EH Bilduri

Eguerdian egin da udala eratzeko bilkura Abadiñon. EAJko Mikel Garaizabalek Independeenten babesa jaso du eta 12 urteren ostean jeltzaleek alkatetza berreskuratu dute.

Maiatzaren 26ko hauteskundeetan EH Bilduren zerrenda izan zen bozkatuena, eta gaur hainbat herritarrek pleno aretoa bete dute. Udal eraketaren ostean, hainbat herritarrek txalo artean hartu dituzte EH Bilduko kideek.


Patxi Ordoki: Igandean jokatu diren partidoen berri eman digu.


«Egunen batean Realeko entrenatzaile izan nahiko nuke»

Hamahiru sasoi talde txuri-urdinean jokatu eta gero, erretiroa hartzea erabaki du. Garaia dela «ikusi eta sentitu» du. Irribarrez gogoratuko ditu urte hauetan futbolean eduki dituen bizipenak.

Realak fitxatu zuenetik, «amets bat» bizitzen aritu da Aintzane Encinas (Donostia, 1988). Amets hori amaitzear dago. Baina Encinasek ez du iratzarri nahi. «Futbolarekin harremanetan jarraitu nahi dut, etxeko korridorean bada ere». Gogor borrokatu da emakumeen futbolak Realean merezi duen lekua izan dezan. Baikor da etorkizunarekin.

Zergatik erabaki duzu orain erretiroa hartzea?

Uste dut uzteko garaia zela. Futbola beste aldetik ikusi eta bizi nahi dut. Ez da izan egun batetik bestera hartutako erabakia; pixkanaka sentituz eta jabetuz joan naiz garaia zela. Baina, bat-batean, konturatzen zara esateko garaia dela. Une hori nahiko gogorra da, emozio handikoa.

Asko pentsatu al duzu?

Bai, buelta bat baino gehiago eman dizkiot, txikitako ametsarekin amaitzea baita. Erabakia hartu nuenean, lehenbizi klubari jakinarazi nion. Ondoren, taldekideei esan nien. Aldagelan bildu nituen, eta han kontatu nien. Leku horretan bizi izan ditut poz eta pena handienak, eta leku horren falta sumatuko dut gehien.

Azken denboraldian ez duzu askorik jokatu. Horrek izan al du eraginik zure erabakian?

Ez da izan eragin gehien eduki duen faktorea.

388 partida jokatu dituzu Realarekin, eta hamahiru denboraldi egon zara klubean. Zer esaten dizute datu horiek?

Nire txikitako ametsa betetzeko aukera izan dudala urte askoan. Entrenamendu, partida eta taldekide bakoitza ikasgai bat izan dira. Niretzat, zenbakiak ez, hori da garrantzitsuena: urte hauetan ikasi eta bizi izan dudana. Uneekin eta pertsonekin geratzen naiz. Ez dut sekula ahaztuko Zubietako azken partida. Oso eskertuta nago.

Zein izan dira urte hauetan jaso dituzun ikasgai horiek?

Duela hamahiru urte nituen amets eta ilusio berberak ditut, baina ez naiz pertsona bera. Futbolak laguntasuna zer den erakutsi dit, eta besteekin zintzoa eta egiazkoa izaten, baita nire gaitasun eta gabezietatik onena ateratzen ere. Oso ikasgai baliagarriak dira bizitzarako, eta taldekideek eta aurkariek erakutsi dizkidate. Realari eta futbolari esker hazi eta hezi egin naiz.

Lotsatia, umila, bizkorra, egiazkoa, borrokalaria... Halaxe definitu zaituzte azken asteetan. Zuk, ordea, nola definituko zenuke zure burua?

Ez da batere erraza norberak bere burua definitzea. Baina esango nuke pertsonalki eta profesionalki gauzak txukun eta zentzuz egiten saiatzen den pertsona bat naizela. Ez bakarrik niregatik, baita ingurukoengatik ere.

Zein arrasto edo ikasgai utzi nahi duzu zuk taldekideen artean?

Futbolean biziko duten une bakoitza irribarre batekin gogora dezatela esan diet taldekideei, ez direlako berriro gertatuko. Goza dezatela ahalik eta gehiena.

Zure anaiarekin hasi zinen jokatzen, Axierrekin. Zein oroitzapen dituzu?

Irribarre batekin gogoratzen ditut. Anaia lagunekin jokatzera jaisten zen auzora, eta ni, harekin. Eskolako patioan jokatzen genuen, Mundaizen. Hasieran, lagunen batek galdetu zuen zer egiten nuen nik han, neska bat nintzela. Baina, oro har, denek ondo hartu ninduten. Gero, eskolako futbol taldean jokatzen hasi nintzen. Urte hauetan bizi izan dudan unerik politenetakoa Mundaizko belar artifizialeko zelaiaren inaugurazioa izan da. Guk jokatzen genuenean, harri txintxarrez beteta zegoen. Ohorea izan zen inauguratzea.

Añorgak fitxatu zintuen gero. Orduan, Gipuzkoako futbol talderik onena zen. Nola bizi izan zenuen aukera hura?

Niretzat ikaragarria izan zen. 14 urte baino ez nituen, eta Arantxa del Puerto jokalariarekin aritzeko aukera izatea sinestezina zen, izugarria. Nire adina halako bi zuten.

Ez duzu, ordea, ahaztuko Realak fitxatu zintuen eguna. Beldurrez sartu omen zinen fitxaketaren berri eman zizuten bulegora.

Aurrena, Realak proba moduko batzuk antolatu zituen, eta, gero, Tolosan [Gipuzkoa] jokatu behar zuten txapelketa batean parte hartzeko deitu ziguten hainbat jokalariri. Txapelketa hori prestatzeko, zenbait entrenamendu egin genituen Zubietan. Ilusio ikaragarria egin zidan horrek. Txapelketa hura oso polita eta berezia izan zen, lehen aldiz Realaren elastikoa jarri genuelako. Handik egun batzuetara, guztiak Zubietan bildu gintuzten. Garbiñe Etxeberriak eta Iñigo Dominguezek banan-banan deitu gintuzten beraien bulegora. Oso serio eta lotsatuta sartu nintzen. Nire ametsa zen, eta ezin nuen sinetsi horren gertu egotea. Denak ni baino helduagoak ziren, eta zaila iruditzen zitzaidan ni hautatzea. Baina Iñigok [Dominguez] esan zidan fitxatu egingo nindutela. Sekula ez nuen pentsatuko hamahiru denboraldi egingo nituenik.

Zenbat eta zertan aldatu da Reala urte hauetan?

Aldaketa handia izan da, bai jokalarien aldetik, bai klubaren aldetik jasotzen dugun babesari dagokionez. Gauza txikiena ere borrokatu egin behar genuen, ordu arte gizonezkoen taldeak baino ez zeudelako Realean. Ez da erraza izan, baina pixkanaka urratsak eginez joan gara, gaur egun dugun egoerara iritsi arte. Dena eman behar izan dugu, eta egunero lan egin honaino iritsi arte. Inork ez digu ezer oparitu. Ondo merezita lortu dugu daukaguna.

Bulegoetan asko borrokatu behar izan duzue?

Leku askotan egin behar izan dugu borroka. Saiatu gara gure lana aitortua izan dadin, besterik ez.

Emakumeen futbola dagokion lekua lortzen ari da?

Profesionalizazioaren bidea hasi besterik ez da egin. Garai batean baino errazago egiten ari gara bide hori, baina asko dago egiteko. Gero eta diru gehiago sartzen ari da, eta klubak handitzen ari dira emakumeen taldeentzako aurrekontua. Telebistan ere ematen ari dira partidak. Horri guztiari esker, Ligaren kalitatea hobetzen ari da, eta gero eta zale eta jarraitzaile gehiago ditu emakumeen futbolak. Gure eskubideak ere hobetzen ari dira, baina oztopo asko gainditu behar ditugu oraindik. Horma asko daude botatzeko oraindik emakumeen futbolean. Profesionalen pare jokatzen dugu eta entrenatzen gara, baina ekonomikoki jasotzen dugun ordaina oso txikia da oraindik.

Nahikari Garciak zioen Realarekin kontratua berritzeko proiektu lehiakor bat eskaini behar ziotela. Azkenean, luzatu du. Realak ba al du gaur egun etorkizuneko egitasmo lehiakor hori?

Uste dut Realak beti izan duela proiektu lehiakor bat, eta egun ere oso maila eta kalitate handiko taldea duela. Gauzak ondo egiten jarraituz gero, goiko postuetan sailkatzeko lehian egongo da. Klubaren aldetik, emakumeen taldearen aldeko apustu bat ikusten dut, eta hala jarraitzea espero dut. Jokalariek ere orain arte bezala jarraitu behar dute lanean.

Azken urteetan, urrats nabarmenak egin ditu taldeak. Baina zer falta zaio Atletico Madrilen, Bartzelonaren, Valentziaren edo Athleticen mailara ailegatzeko?

Nik uste dut falta dena sinestea dela. Edozeinekin aurrez aurre lehiatzeko gai garela sinetsi behar dugu, batez ere barrura begira. Bakoitzak aurrerapauso bat eman behar du, baita klubak ere. Uste dut lan ona egiten ari direla, etorkizunekoa eta lehiakorra den proiektu bat osatzen ari delako.

Leire Fernandezek, Itsaso Uriartek eta Mariasun Quiñonesek ere kontratua berritu dute, besteak beste. Horiek al dira etorkizuneko proiektuaren oinarria?

Egun taldean dagoen edozein jokalari izan daiteke taldeko liderra, gaitasuna baitute. Uste dut futbolak berak erabakiko duela zeinek duen lider rola. Denek elkarrekin egin behar dute bidea.

Zein ezaugarri izan behar ditu lider horrek?

Lehiakorra izatea, proiektuan sinestea, taldekideei entzutea eta futbola asko bizitzea eta sentitzea.

Nola ikusten duzu harrobia?

Gipuzkoan, emakumeen futbolak oinarri on bat du. Baina Lehen Mailatik Bigarren Mailara salto handia dago, eta horregatik fitxatu behar izan dituzte kanpoko jokalariak. Harrobitik iritsi direnak ere oso gazteak dira. Baina harrobiak izan behar du taldearen nortasunaren ardatza.

Hemendik aurrera, zeintzuk dira zure asmoak?

Denbora daramat hori prestatzen. Soin Hezkuntzan lizentziaduna naiz, eta, gaur egun, taldeen zuzendaritzari buruzko ikasgai bat ematen dut entrenatzaileen eskolan. Nire asmoa da kirolarekin harremanetan jarraitzea. Taldeak entrenatzen jarraitu nahi dut, futbolarekin lotura izaten, etxeko korridorean edo ametsetan bada ere. Futbolean, erronka berriei heltzeko prestatzen ari naiz. Egunen batean Realeko entrenatzaile izan nahiko nuke.

Liburu bat idatzia duzu: Latidos de futbolista, eta erretiroa hartuko duzula iragartzeko ere eskutitz bat idatzi zenuen. Zer ematen dizu idazteak?

Bizitzen ari nintzena beti gordeta izateko hasi nintzen idazten, baita barrena askatzeko ere. Gero, guztia blog batean jasotzea erabaki nuen, eta han idazten jarraitzea. Izan ere, iruditzen zitzaidan hedabideek gutxi hitz egiten zutela emakumeen futbolaz, eta egiten zutenean ez zutela nik gustuko nuen moduan egiten. Kirol egunkari batean ere zutabe bat idatzi nuen. Orain, niretzat idazten jarraitzen dut. Gustatu egiten zait, eta barrena askatzen dut .

13 urte hauen inguruan liburu edo artikulu bat idatzi beharko bazenu, zein izenburu jarriko zenioke?

Jokatzeak ametsak sortzen ditu.


Pumak eta Guanakoak gerran janariagatik, igandean, ‘El Conquis’ saioan

Abenturaren ekuadorrera iritsita, immunitate joko klasiko bat izango dugu ikusgai aste honetan: pista amerikarra. Hiru taldeen indarrak neurtzeko balioko du.

Guanakoen janarien zakua izango da ‘El Conquistador del Fin del Mundo’ saioko bederatzigarren ataleko protagonista. Juanitok eta Kortak hasiberrien akatsa egingo dute, eta, jokoa amaitutakoan, han bertan utziko dute ahaztuta janariz betetako zakua. Manu Maritxalarren pumek ‘oparia’ hartuko dute, abenturan sasoi honetan hain beharrezkoa den janariarekin. Bi taldeen arteko gerrak eztanda egingo du; izan ere, gorriak ez daude zakua bueltan emateko prest, beste bi kapitainen mehatxuak jaso arren.

Benetako ezustekoa, probaren amaieran

Hiru taldeetako kideen indarrak neurtzeko balioko du immunitate jokoak, batez ere emakumeena; David Secoren kondorrek beste kide bat galtzen badute, taldea deuzestatuta geratzeko itzala presente izango dute kanpamentuan.

Saioko klasiko bat izango da jokoa: pista amerikarra. Uraren tenperaturaz gain, helmugara iristeko igo beharko duten horma bertikal izugarria izango da gainditu beharreko atalik zailena. Probaren amaieran, gainera, benetako ezustekoa izango dute.

Igandean, saioa osorik

Ikusiko dugu saioak bere ekuadorrera iristen den honetan zein norabide hartuko duen. Denboraldi honetan lehen aldiz, gainera, igandean saio osoa izango da ikusgai: jokoa, bilera eta partaide bat kanporatzeko lehia.

Astelehenean, berriz, ‘El Conquis’ debatearen ordua izango da, Patxi Alonsok aurkeztuta. Abenturan kanporatutako azken kideaz gain, Yong Li euskal txinatar ospetsua ere izango da debatean.

Halaber, Irungo txinatarraz gain, Michel txiletarra zein Iban, Manu eta Toni kanporatuak ere egongo dira platoan, eta baita Amaia, Isa, Gotzon, Eneko, Laiseka eta Julen Madina ohiko tertuliakideak ere.


Ostargiren erakusketa zabalik izango da gaur hasi eta uztailaren 1a arte

Goizez eta arratsaldez irekiko dute Kultur Etxeko areto nagusia

Urtero bezala Ostargiko ikasleen erakusketa izango da sanpedroek irauten duten bitartean. Gaur egingo dute irekiera ekitaldia, arratsaldeko 18:00etan, Kultur Etxean.

Ekainaren 28tik uztailaren

1era, Ostargikoen lanak

–margo lanak, arropak,

patchwork, brodatuak, kakorratz-

lanak, ehoziri-lanak, gurutze-

puntua…– ikusteko aukera izango dute Kultur Etxeko areto nagusira gerturatzen direnek,

12:00etatik 14:00etara eta

18:00etatik 21:00etara.

Datorren urtean ere ikastaroekin jarraitzeko asmoa dute Ostargikoek. Informazio gehiagorako, Kultur Etxean duten lokalera edo erakusketara jo beharko da.


Juan Antonio Palacios argazkilariak hitzaldia eskainiko du ostegunean argazki elkartearen egoitzan

Eibarko Argazki Elkarteko kidea da Palacios, eta sari asko jasoa da bere ibilbidean zehar, horien artean Argizaiola lehiaketako 2 accesit. 21:30ean hasiko da solasaldia, eta interesa duen herritar oro hurbil daiteke bertara.

Ostegunean, urriaren 5ean, Juan Antonio Palacios argazkilaria Azpeitiko Argazki Elkartearen egoitzan izango da bere lanaren lagin bat erakusten eta bere esperientzia kontatzen. Eibarko Argazki Elkarteko kidea da Palacios, eta sari asko jasoa da bere ibilbidean zehar, horien artean Argizaiola lehiaketako 2 accesit (2010ean eta 2012an).

Hitzaldia irekia izango da, beraz, nahi duen oro bertaratu daiteke. Solasaldia 21:30ean hasiko da, Azpeitiko Argazki Elkartearen egoitzan (Perez Arregi plaza, 1).


Dj rocKaiet gaur, Egiako Bukowskin

Egiako Bukowski tabernan Dj rocKaiet izango da musika jartzen gaueko 23:30etatik aurrera. Besteak beste honako musika jarriko du: rockavilly, rock ‘n’roll, garage, rhythm ‘n’ blues, soul, 70 ´s funk, deep funk, disco, boogaloo eta grooves.


Maiatzaren 29ko giza-katerako izen emateko mahaiak asteburuan, Sutegin eta Zubietako Kaxkapen

Maiatzaren 29rako osasunaren alde eta erraustegiaren aurka antolatu den giza-katerako izen emateko aukera duzue asteburuan borondatearen truke, Zubietako Kaxkapen eta Sutegi ondoan jarriko diren mahaietan. Bertan, giza-katerako konpromiso txartela eskuratu ahalko duzue. Baita astelehenetik ostiralera, NOAUA!ko egoitzan ere. Eta noiznahi, erraustuez.org atarian sartuta.

Eguna gerturatu ahala, Erraustegiaren Aurkako Mugimendua maiatzaren 29rako antolatzen ari den giza-kateari buruzko zehaztasunen berri ematen doa. Gogoan izan, 5.000 lagunen parte hartzea behar da gutxienez; tartean, 400 usurbildarrena. Osasunaren aldeko eta erraustegiaren aurkako mobilizazioa Donostiako Onkologikoan abiatu eta Gipuzkoako Foru Aldundiko egoitza atarian, Gipuzkoa plazan amaituko da. 9 guneok lotuko ditu giza-kateak:

1-Onkologikoa.

2-Medikuntza Fakultatea.

3-Ilunbeko bidegurutzea.

4-Anoeta futbol zelaiko sarrera.

5-Eustasio Amilibia eta Madril etorbidearen arteko bidegurutzea.

6-Antso Jakituna etorbidea eta Azpeitia kalearen arteko bidegurutzea.

7-Easo plaza.

8-Londres Hotela.

9-Bulebarreko kioskoa.

Amaiera: Gipuzkoa plaza (Gipuzkoako Foru Aldundiko egoitza ataria).

Giza-katearen aurretik, izango da lehenagoko hitzordurik ere; bi hitzordu behintzat bai, aste honetan; batetik Rossano Ercolini, Zero Waste Europe-ko lehendakariak bisitatuko gaitu. Hitzaldia eskainiko du Hernanin eta igandean Zubietan eta Usurbilen egotekoa da. Eta Lasarten, erraustegiaren aurka lanean diharduen GuraSOS taldea aurkeztuko dute larunbatean:

Erraustegiaren aurkako agenda

Maiatzak 7, larunbata

Maiatzaren 29ko giza-katerako izen ematea:

12:30tik aurrera, Usurbilgo Sutegi ondoan jarriko duten mahaian.

17:00-19:00 Zubietako Kaxkape egoitzan jarriko duten mahaian.

Maiatzak 8, igandea

Maiatzaren 29ko giza-katerako izen ematea:

12:00-14:00 Zubietako Kaxkape egoitzan jarriko duten mahaian.

Maiatzak 13, ostirala

Maiatzaren 29ko giza-katerako izen ematea:

17:00-19:00 Zubietako Kaxkape egoitzan jarriko duten mahaian.

19:00etan hasita, Usurbilgo Sutegi ondoan jarriko duten mahaian.

Maiatzak 14, larunbata

Maiatzaren 29ko giza-katerako izen ematea:

12:30tik aurrera, Usurbilgo Sutegi ondoan jarriko duten mahaian.

17:00-19:00 Zubietako Kaxkape egoitzan jarriko duten mahaian.

Maiatzak 15, igandea

Maiatzaren 29ko giza-katerako izen ematea:

12:00-14:00 Zubietako Kaxkape egoitzan jarriko duten mahaian.

Maiatzak 21, larunbata

Maiatzaren 20tik 22ra, proiektu suntsitzaileen (tartean erraustegiaren) aurkako Txirrinka bizikleta martxa gure artetik igaroko da, "Lurra zaindu, eredu soziala eraldatu! AHT eta proiektu txikitzaileak borrokatu!" aldarripean.

Informazio gehiago: http://ahttxirrinka2016.blogspot.com.es

Antolatzailea: AHT Gelditu! Elkarlana eta hainbat eragile sozial eta sindikal.

Maiatzak 29, igandea

11:30 Osasunaren aldeko eta erraustegiaren aurkako giza-katea Donostian, Onkologikoan hasi eta Gipuzkoako Foru Aldundiko egoitza pareraino.

Luzeera: 5 kilometro inguru.

Gutxieneko beharrezko parte hartzea: 5.000 lagun. Gutxienez, 400 usurbildar.

Zehaztasunak: "musika, emozioa eta sorpresak" iragarri dituzte.

13:00 Ekitaldia Gipuzkoako Foru Aldundiko egoitza aurrean, Donostiako Gipuzkoa plazan.

Antolatzailea: Erraustegiaren Aurkako Mugimendua.


Festa festarekin lotzen

Aurreko asteburuetan zerbait izan da Etxarri Aranatzen, baina datozenak edozein etxarriarren egutegian bereziki markatutako datetako batzuk dira. Biharkoak, San Kiriko patroiaren eguna ospatuko dute Etxarrin eta bata joan bezain laster, San Adrian etorriko da, asteartean. Bihar eguerdian elizkizuna eta gero, eliz ataritik herriko soroak bedeinkatuko dira. Ospakizuna arratsaldean etorriko da, Andra Mari ermitan lagun koadrilak afari-merienda egitera biltzen direnean. Etxafuegoa 19:00ak aldera botako da eta horrek adieraziko du abiapuntua. Ermitako plazan ere dantzakia dantzatuko da kalejiran plazara jaitsi aurretik. San AdrianGaragarrilaren 16arekin, asteartearekin, etxarriarrek beheko basoko bidea hartuko dute, San Adrian ermita helmuga dutela. 10:30 aldera udalak banatuko duen gosariarekin hasiko da jendea biltzen. Batzuk ardo kupelen inguruan hizketan dauden bitartean besteak mahaia jarri eta bazkaria prestatzen hasiko dira. Eguerdiko mezak batzuen hitz- jarioa eta txikien jolasak etengo ditu. Mahaira hirurak aldera eseriko dira etxarriarrak, ohi denez. Eta herrirako bidea hartu baino ordu bat lehenagora arte ez dira mugituko. Txistulariek mahaiz mahaiko ibilbidea egin eta haiekin batera aurreneko dantzak eginen dira. Zazpiak aldera, Gernikako arbola kantatu eta ermitari azken bisita egin ondoren, herrira arteko kalejira amaigabea hasiko dute etxarriarrek, iluntzera arte luzatuko dena.


Juan Jose Rego Vidalek utzi egin du gose eta egarri greba

Askatasunak jakinarazi duenez, atzo arratsaldean laga zuen bertan behera, espetxeko zuzendaritzak premiazko dituen osasun tratamenduak jasotzera Euskal Herrira ekarriko duela hitzeman ostean. Rego Vidalek gaitz larria du, eta gose eta grebarekin jarraituz gero haren bizitza arrisku handian zegoela ohartarazi zuten atzo senideek.

Osasun arazo larriak dituelako Donostiako ospitale batera eraman zezatela eskatu zuen Juan Jose Rego Vidal Leonen (Espainia) preso daukaten euskal presoak. Asteazken goizean jakinarazi zioten ez zutela eramango, eta une horretan bertan gose eta egarri grebari ekin zion.

Zenbait gaitz larri eta kroniko ditu 69 urteko presoak, haren bizitza arriskuan jartzen dutenak: diabetesa dauka, dagoenek bi tronbosi eragin dion gaitz zerebrobaskularra, ezkerreko zangoa indarrik gabe, ikusmen eta entzumen arazo larriak eta hipertentsioa. Horren guztiaren ondorioz, Rego Vidalen osasunak hurbileko segimendua behar du, salatu duenez, kartzelan jasotzen ez duena.

Gose eta egarri grebari ekitean, sendagaiak hartzeari ere utzi zion Rego Vidalek. Hori dela eta, presoa hiltzeko arriskua handia zela ohartarazi zuten atzo haren senideek eta Etxerat-eko kideek.

Nolanahi ere, atzo arratsaldean protesta modu hori bertan behera utzi zuela jakinarazi du Askatasunak, hain zuzen ere, espetxeko zuzendaritzak hitzeman diolako laster batean Euskal Herrira ekarriko dutela beharrezko dituen osasun tratamenduak egitera.


"Ictus"-ari buruzko hitzaldiarekin abiatuko da gaur, Jubilatu Astea

Kezka eragiten duten gai sozialen inguruko hitzaldiekin, edota aisialdi eremuko ekimenekin, ibilaldi edota bazkaria tartean, osatu du Gure Pakea Elkarteak astelehen honetan abiatuko den Jubilatu Asteko egitaraua. Hasteko, "Ictus"ari buruzko hitzaldia astelehen honetan 17:00etan Artzabalgo ekitaldi aretoan, DYAkoen eskutik.

Hitzaldiaren ostean, odol emateko aukera izango da anbulatorioan. Usurbilgo Odol Emaileen Elkarteak deituta, bi hileroko odol ematea astelehen honetan, 18:00-20:30 artean anbulatorioan.

Martxoak 7, astelehena

17:00-18:00 Hitzaldia Artzabalgo ekitaldi aretoan: "Ictus: prebentzioa, detekzioa, jokabidea eta ondorioak".

Hizlaria: DYAko sendagile bat.

Sarrera: doan.

Argibide gehiagorako: 943 46 46 22 edo dyagipuzkoa.com

18:00-20:30 Odol ematea anbulatorioan.

Martxoak 8, asteartea

17:00 Joxe Mari Soroa, bere gitarra lagun duela, kantu eta txiste saioa Artzabalgo ekitaldi aretoan. Saioa euskaraz eta gaztelaniaz.

Martxoak 9, asteazkena

17:00 Etxeetako igogailuei buruzko hitzaldia, Artzabalgo ekitaldi aretoan. Hizlariak: Udaleko bi aditu.

Martxoak 10, osteguna

Iraeta-Azpeitia ibilaldia:

Abiatzeko hitzordua: 08:00etan, tren geltokian.

Ibilbidea: Iraeta-Azpeitia, 11 km bidegorrian zehar (erraza).

Prezioa: 20 euro, gosaria eta bazkaria barne.

Izen ematea: martxoaren 3a, azken eguna.

Martxoak 13, igandea

12:00 Meza Salbatore elizan.

14:00 Bazkaria Atxega Jauregian.

Prezioa: 23 euro. Izen emateko azken eguna: martxoaren 3a.

Oharra: Iraeta-Azpeitia ibilaldirako eta martxoaren 13ko bazkarirako izen ematea martxoaren 3ra arte, Gure Pakea Elkarteak Artzabalen duen bulegoan.

Antolatzailea: Gure Pakea Elkartea.

Malaga ezagutzeko aukera ekainean

Gure Pakea Elkarteak Malaga eta inguruak ezagutzeko bidaia antolatu du ekainaren 4tik 12ra. Ekainaren 4an abiatuko dira autobusez, goizeko 08:00etan Kale Nagusiko bus geltokitik. Bidaiaren prezioa, 500 eurokoa da. Banakako gehigarria, 186 euro. Izen ematea zabaldu dute jada, apirilaren 29ra arte. Informazio gehiago eta eskuorriak, Gure Pakea Elkarteak Artzabalen duen bulegoan. Antolatzaileek ohartarazi dutenez, “oraingoz, 54 lagunentzako tokia dago”.

Bazkideen arteko txapelketak

Otsaila erdialdera ospatu zituzten Gure Pakea Elkartekoek bazkideen arteko txapelketak; musean, tutean, punttuan, igel jokoan eta tokan lehiatu ziren. Ondoko irudian dituzue txapeldunak eta txapeldun ordeak.


Ba al zenekien...

Benaitik Kapero bitarteko herribidea auzolanean garbitzeko deia egin duela Udalak hilaren 22rako. 09:00etan gelditu dira Txino auzoan eta hamaiketakoa izanen da. Behin garbituta, lurra berdintzeko asmoa du Udalak.


EAE-ANV alderdia legez kanpo utzi izana babestu du Estrasburgok

Espainiako auzitegiek "frogatu" zutenez, "alderdiaren zerrendek Batasunaren eta Herri Batasunaren jardunaren jarraipena bermatzea zuten xede", jaso dute epaian.

Espainiako Auzitegi Gorenaren epaia babestu du Europako Giza Eskubideen Auzitegiak. Hori horrela, ontzat jo du Eusko Abertzale Ekintza-Accion Nacionalista Vasca (EAE-ANV) alderdiak 2007ko maiatzaren 27ko hauteskundeetarako aurkeztu zituen 133 hautagai-zerrenda legez kanpo uztea. Hain zuzen, Gipuzkoako, Arabako eta Bizkaiko Batzar Nagusietarako zazpi hautagaitzak, udal hauteskundeetarako 125ak, eta Nafarroako hauteskundeetako aurkeztutako zerrenda.

Estrasburgok, horrela, EAEk aurkeztutako helegitea atzera bota du.

Espainiako auzitegiek "frogatu" zutenez, "alderdiaren zerrendek Batasuna eta Herri Batasunaren jarduna jarraipena bermatzea zuten xede", jaso dute epaian.

Epaitegiaren arabera, Herri Batasuna eta aurreko alderdiak legez kanporatzeak "oinordekoak izan litezkeen alderdiak" ere debekatzea dakar. "Erabilera mota hauek iruzurra dira", dio epaiak.

Espainiako Justiziak hautagaitza horiek legez kanpo uztea "aurreikusita " zeukan, dokumentuaren arabera.

Aretoko bi epailek boto partikularrak plazaratu dituzte.

Epaitegiak ez ditu aintzat hartu ANVk salatutako eskubide urraketak. Besteak beste, hauteskunde libreetarako eskubidea, adierazpen eta elkartze eskubidea eta defentsarako aukerak ez direla urratu ebatzi du giza Eskubideetarako Gorteko hirugarren aretoak.

Gauzak horrela, babestu egin du 2007ko maiatzeko Udal eta Foru hauteskundeetan ANVren 133 hautesle zerrenda baliogabetu izana. 125 udal zerrendak ziren, 7, Araba, Bizkaia eta Gipuzkoako Batzar Nagusietakoak, eta bestea, Nafarroako Parlamenturako hautagai zerrenda.


BIDEOA. Errefuxiatuen Aldeko Kantaldia: Beheko Plaza Abesbatza

Errefuxiatuen Aldeko Kantaldia egin zen larunbat gauean Maria eta Jose ikastetxeko aretoan. Agustin Zubimendik zuzendutako Beheko Plaza Abesbatza izan zen jarraian kantuan.